ডিএমপির ১৮ পুলিশ কর্মকর্তাকে একযোগে বদলি - দেশ\nআগস্ট ২৫, ২০২১ ৫:৫৯ অপরাহ্ণ\nঢাকা মহানগর পুলিশের (ডিএমপি) পরিদর্শক (নিরস্ত্র) পদমর্যাদার ১৮ কর্মকর্তাকে একযোগে বদলি করা হয়েছে।\nডিএমপি কমিশনার মোহা. শফিকুল ইসলাম স্বাক্ষরিত আজ বুধবার এক অফিস আদেশে এই বদলি করা হয়। এসব কর্মকর্তাদের ডিএমপির বিভিন্ন বিভাগে বদলি করা হয়েছে।\nবদলি হওয়া ১৮ কর্মকর্তাদের মধ্যে ডিএমপির উইমেন সাপোর্ট অ্যান্ড ইনভেস্টিগেশন বিভাগের নিরস্ত্র পরিদর্শক তাসলিমা আক্তারকে চকবাজার থানার পরিদর্শক (তদন্ত), কলাবাগান থানার পরিদর্শক (অপারেশন) ঠাকুর দাস মালোকে শাহজাহানপুর থানার পরিদর্শক (তদন্ত), গেন্ডারিয়া থানার পরিদর্শক (অপারেশন) রাসেল হোসেনকে মতিঝিল থানার পরিদর্শক (তদন্ত), শ্যামপুর থানার পরিদর্শক (অপারেশন) জামাল হোসেনকে দারুসসালাম থানার অপারেশন (তদন্ত), শাহজাহানপুর থানার পরিদর্শক (অপারেশন) জাহাঙ্গীর আলমকে শেরেবাংলা নগর থানার পরিদর্শক (তদন্ত), সংযুক্ত সিআরও শাখার পরিদর্শক আবুল হাসনাত খন্দকারকে ভাষানটেক থানার অপারেশন (তদন্ত) পদে বদলি করা হয়েছে।\nডেমরা থানার পরিদর্শক (অপারেশন) মো. নূর আলম সিদ্দিকীকে গেন্ডারিয়া থানার পরিদর্শক (তদন্ত), মতিঝিল থানার পরিদর্শক (অপারেশন) মো. রফিকুল ইসলামকে মিরপুর মডেল থানার পরিদর্শক (তদন্ত), পল্লবী থানার পরিদর্শক (অপারেশন) মো. ইয়ামিন কবিরকে যাত্রাবাড়ী থানার পরিদর্শক (তদন্ত) পদে বদলি করা হয়েছে।\nএ ছাড়া শেরেবাংলা নগর থানার পরিদর্শক তদন্ত মুহাম্মদ আবুল কালাম আজাদকে কাউন্টার টেরোরিজম ইনভেস্টিগেশন বিভাগ, ভাষানটেক থানার পরিদর্শক (তদন্ত) মো. শফিকুল ইসলামকে গোয়েন্দা ওয়ারী বিভাগ, গেন্ডারিয়া থানার পরিদর্শক (তদন্ত) শেখ আমিনুল ইসলামকে সিটি অ্যাডমিন অ্যান্ড লজিস্টিকস বিভাগে বদলি করা হয়েছে।\nআর মিরপুর মডেল থানার পরিদর্শক (তদন্ত) সৈয়দ মো. আক্তার হোসেনকে গোয়েন্দা পুলিশের মতিঝিল বিভাগে, যাত্রাবাড়ী থানার পরিদর্শক (তদন্ত) মো. শাহিনুর রহমানকে সিটি সাইবার ক্রাইম ইনভেস্টিগেশন বিভাগ, বংশাল থানার পরিদর্শক (অপারেশন) মোহাম্মদ আবুল কালাম ভূঁঞাকে মোহাম্মদপুর থানার পরিদর্শক (তদন্ত), বংশাল থানার পরিদর্শক (তদন্ত) মোহাম্মদ আবদুল আলীমকে গোয়েন্দা পুলিশের লালবাগ বিভাগে, লাইনওআর বিভাগের পরিদর্শক মো. আজিজ আহমেদকে কাউন্টার টেরোরিজম ইনভেস্টিগেশন বিভাগে ও লাইনওয়ার বিভাগের পরিদর্শক মো. আনোয়ারুল ইসলামকে গোয়েন্দা পুলিশের মিরপুর বিভাগে বদলি করা হয়েছে।


প্রকাশিত: ১৬:৫৮, ৩০ নভেম্বর ২০২১\nস্থানীয় সরকারমন্ত্রী মো. তাজুল ইসলামের সঙ্গে সাক্ষাৎ করেছেন এডিবির কান্ট্রি ডিরেক্টর এডিমন গিন্টিং\nসরকারের নির্বাচনি ইশতেহার এবং প্রধানমন্ত্রী শেখ হাসিনার দর্শন ‘আমার গ্রাম আমার শহর’ বাস্তবায়নে গ্রামীণ যোগাযোগ ব্যবস্থা, সুপেয় পানি সরবরাহ এবং স্যানিটেশ ব্যবস্থাপনায় স্থানীয় সরকার বিভাগের সঙ্গে কাজ করার আগ্রহ প্রকাশ করেছে এশীয় উন্নয়ন ব্যাংক (এডিবি)।\nমঙ্গলবার (৩০ নভেম্বর) সচিবালয়ে মন্ত্রণালয়ে স্থানীয় সরকার, পল্লী উন্নয়ন ও সমবায়মন্ত্রী মো. তাজুল ইসলামের সঙ্গে সৌজন্য সাক্ষাৎকালে এ আগ্রহের কথা জানিয়েছেন এডিবির কান্ট্রি ডিরেক্টর এডিমন গিন্টিং।\nএডিবির কান্ট্রি ডিরেক্টর কক্সবাজারে বর্জ্য ব্যবস্থাপনাসহ গ্রামীণ এলাকায় পানি ও স্যানিটেশন, রাস্তা-ঘাট, ব্রিজ-কালভার্টসহ বিভিন্ন অবকাঠামো উন্নয়নে সহযোগিতার বিষয়ে আগ্রহ প্রকাশ করেন। এডিবির আগ্রহকে স্বাগত জানিয়ে স্থানীয় সরকার মন্ত্রী বলেন, দেশের অষ্টম পঞ্চবার্ষিকী পরিকল্পনা এবং এসডিজি-২০৩০ বাস্তবায়নে সরকার অঙ্গীকারাবদ্ধ। এই দুই লক্ষ্যমাত্রা অর্জনে এডিবির যেসব ক্ষেত্রে কাজ করার সুযোগ আছে, সেগুলো চিহ্নিত করে অর্থায়নের মাধ্যমে এগিয়ে আসার আহ্বান জানাই।\nএডিবি‘র অর্থায়নে ওয়াটার-স্যানিটেশন ও অবকাঠামো নির্মাণের যেসব প্রকল্প চলমান আছে, সেগুলো নির্দিষ্ট সময়ের মধ্যে সমাপ্ত করার জন্য কান্ট্রি ডিরেক্টরের দৃষ্টি আকর্ষণ করেন মো. তাজুল ইসলাম। দ্রুত প্রকল্প বাস্তবায়নে অর্থ ছাড় করার আহ্বানও জানান তিনি।\nএ সময় গ্রামীণ স্যানিটেশন ব্যবস্থা উন্নয়ন সংক্রান্ত প্রস্তাবিত প্রকল্পে অর্থায়নের আগ্রহ প্রকাশ করেন এডিবির কান্ট্রি ডিরেক্টর।\nমন্ত্রী বলেন, স্থানীয় সরকার প্রকৌশল অধিদপ্তর-এলজিইডি টেকসই রাস্তা-ঘাটসহ সব অবকাঠামো নির্মাণের লক্ষ্যে লো-কস্ট অর্থাৎ স্বল্প খরচ ফর্মুলা থেকে বের হয়ে এসেছে। টেকসই উন্নয়ন নিশ্চিত করতে সরকার বদ্ধপরিকর। এ লক্ষ্যে সব ধরনের ব্যবস্থা নেওয়া হয়েছে।\nসৌজন্য সাক্ষাৎকালে স্থানীয় সরকার বিভাগের সিনিয়র সচিব হেলালুদ্দীন আহমদ, এলজিইডির প্রধান প্রকৌশলী মো. আব্দুর রশীদ খান, জনস্বাস্থ্য প্রকৌশল অধিদপ্তরের প্রধান প্রকৌশলী মো. সাইফুর রহমান, ঢাকা ওয়াসার ব্যবস্থাপনা পরিচালক তাকসিম এ খান উপস্থিত ছিলেন।\n‘মানুষের জন্য কাজ করবো বলেই রাজনীতিতে এসেছি’


শুভ জন্মদিন-তানহা মনি শুভ জন্মদিন-তানহা মনি – Home | আলোকিত শীতলক্ষ্যা\nমঙ্গলবার, ১৫ জুন ২০২১, ০৩:০৭ অপরাহ্ন\nএখন সময় –বিকাল ৩:০৭\nশুভ জন্মদিন-তানহা মনি\nশুভ জন্মদিন তানহ মনি। দেখতে দেখতে ৯ বছর পেরিয়ে আজ ১০ বছরে পা রাখলেন মোসাম্মৎ তাহেরা আক্তার তানহা।\nবৃহস্পতিবার (৮ এপ্রিল) রাতে সাংবাদিক মো. তোফাজ্জল হোসেন (মায়া)র একমাত্র কন্যা মোসাম্মৎ তাহেরা আক্তার তানহা মনি’র শুভ জন্মদিন উপলক্ষে সিদ্ধিরগঞ্জের মিজমিজি পূর্বপাড়া নিজ বাসভবনে শুভ জন্মদিনের কেক কেটে দিনটি উদযাপন করা হয়।\nশুভ জন্মদিনের এই অনুষ্ঠানে আনন্দ ভাগাভাগি করে নেয় চাচাত বোন মাহিয়া আক্তার, মাইসা আক্তার (মাসু খালা) ও মামাত ভাই আব্দুল্লাহ্। কেক কাটার সময় শুভ.শুভ. শুভ দিন, তানহা মনি’র শুভ জন্মদিন প্রতিধ্বনি দিয়ে আনন্দে মেতে উঠে উপস্থিত আত্নীয় স্বজন, বন্ধু-বান্ধব ও শুভাকাঙ্খিরা।\nজনপ্রিয় অনলাইন নিউজ পোর্টাল ‘আলোকিত শীতলক্ষ্যা ডটকম’ এর সম্পাদক মো. তোফাজ্জল হোসেন (মায়া)র একমাত্র কন্যা মোসাম্মৎ তাহেরা আক্তার তানহা মনি গত ২০১২ সালের ৮ এপ্রিল জন্ম গ্রহন করেন । বর্তমানে সে সিদ্ধিরগঞ্জ রেবতী মোহন স্কুলের ৩য় শ্রেনীর ছাত্রী। তানহা মনির আগামী সুন্দর ভবিষ্যতের জন্য পরিবারের পক্ষ থেকে সকলের কাছে দোয়া কামনা করেছেন।\nএছাড়াও তানহা মনির আব্বু-আম্মু, দাদা-দাদি, নানা-নানি, মামা-মামি, খালামনি, কাকা-কাকি ফুফু-ফুফাসহ সকল আত্নীয় স্বজনরাও দোয়া কামনা করেছেন। এক প্রতিক্রিয়ায় সাংবাদিক তোফাজ্জল হোসেন মায়া বলেন, সন্তান, ছেলে-মেয়ে হল সূর্যের আলোর মতো। যা আমাদের (মা-বাবা)’র জীবনের বৃষ্টিপাতে প্রতিচ্ছবি দিয়ে সুন্দর রংধনু তৈরি করে। আলহামদুলিল্লাহ্। সন্তান তথা ছেলে-মেয়ে হল পিতা-মাতার জন্য মহান আল্লাহ তায়ালার এক বিশেষ নেয়ামত। সন্তানদের মধ্যে মা-বাবার জন্য কন্যা সন্তান আল্লাহ তাআলার শ্রেষ্ঠ পুরস্কার। আল্লাহ্ তোমার দরবারে শুকরিয়া। প্রতি বছর যেন তোমার (তানহা মনি)র জন্যে নিয়ে আসে, আরও জ্ঞান, আরও স্বপ্ন, আরও হাসি, এবং আরও শুভেচ্ছা। তানহা মনির আগামী সুন্দর ভবিষ্যতের জন্য সকলের কাছে দোয়া কামনা করেছেন তার বাবা-মা।\n৪ঠা জিলকদ, ১৪৪২ হিজরি, বিকাল ৩:০৭


প্রকাশিত: ০১:০০ পিএম, ০৮ মে ২০২১\n‘আছে দুঃখ, আছে মৃত্যু, বিরহদহন লাগে।/তবুও শান্তি, তবু আনন্দ, তবু অনন্ত জাগে।/তবু প্রাণ নিত্যধারা, হাসে সূর্য চন্দ্র তারা,/বসন্ত নিকুঞ্জে আসে বিচিত্র রাগে।/তরঙ্গ মিলায়ে যায় তরঙ্গ উঠে,/কুসুম ঝরিয়া পড়ে কুসুম ফুটে।/নাহি ক্ষয়, নাহি শেষ, নাহি নাহি দৈন্যলেশ।/সেই পূর্ণতার পায়ে মন স্থান মাগে।’’\nআজ ২৫ বৈশাখ ১৪২৮ বঙ্গাব্দ; রবীন্দ্রনাথ ঠাকুরের (১৮৬১-১৯৪১) ১৬০তম জন্মবার্ষিকী। করোনাভাইরাস কবলিত দুর্যোগময় পৃথিবীতে তাঁর জন্মদিন ভিন্নতর তাৎপর্য নিয়ে উপস্থিত হয়েছে। ২০২০ খ্রিষ্টাব্দের ১৭ মার্চ শুরু হয়েছে ‘মুজিববর্ষ’চলবে ২০২১ সাল অবধি। স্বাধীনতার ৫০ বছরও উদযাপিত হচ্ছে অনলাইন মাধ্যমে। এই বিশেষ সময়ে বঙ্গবন্ধুর প্রিয় কবিকে শ্রদ্ধার্ঘ্য জানানোর জন্য আমরা প্রত্যেকেই অন্তরের গভীর থেকে অনুপ্রাণনা অনুভব করছি। কারণ রবীন্দ্রনাথ আমাদের নিত্যসঙ্গী, বাঙালির আত্মপরিচয়ের অন্যতম স্তম্ভ। তাঁকে কেন্দ্র করে কেবল পাকিস্তানি সরকারের বিতর্কিত ভূমিকা নয় ১৯৭১ এর আগে থেকেই বিশ্ববাসীর কাছে বাংলাদেশের সাংস্কৃতিক স্বাতন্ত্র্য চিহ্নিত হয়েছে তাঁর মাধ্যমে।\nবাঙালি জাতীয়তাবাদের মহানপুরুষ জাতির পিতা বঙ্গবন্ধু শেখ মুজিবুর রহমান ছিলেন এর অন্যতম অনুঘটক। তাঁর দীর্ঘ কারাজীবনের সঙ্গী ছিল রবীন্দ্রনাথের ‘গীতবিতান’। লেখাবাহুল্য, রবীন্দ্রনাথের কবিতা ও গানের ভক্ত বঙ্গবন্ধুই আমাদের জাতীয় সংগীত হিসেবে ‘আমার সোনার বাংলা’কে সংবিধানভুক্ত করেন। ১৯৭১ সালের ৩ জানুয়ারি পূর্ব বাংলার শিল্পীগোষ্ঠীর পক্ষ থেকে তাঁকে দেওয়া এক সংবর্ধনার ভাষণে রবীন্দ্রনাথের কথা এভাবেই বলেছিলেন তিনি- Go to anywhere in the world and tell them that you have come from the country of Tagore, they will respect you. বিশ্বকবির দেশ বাংলাদেশ। বিশ্বকবির ভাষাপ্রেম এদেশের মানুষকে ভাষা সংরক্ষণের সংগ্রামে অনুপ্রেরণা যুগিয়েছে। তাঁর কবিতা ও গান একাত্তরের মুক্তিযোদ্ধাদের অনুপ্রাণিত করেছে। তাঁর সঙ্গে বাংলা ও বাঙালির হৃদয়ের সম্পর্ক এবং সংকট-মুহূর্তে তাঁর সাহিত্য-সংগীতের দ্বারা উজ্জীবিত হওয়া সাধারণ একটি ঘটনা।\n‘পল্লীপ্রকৃতি’ গ্রন্থের ‘সমবায়ে ম্যালেরিয়া-নিবারণ’ (ভাদ্র, ১৩৩০) এবং ‘ম্যালেরিয়া’ (জ্যৈষ্ঠ, ১৩৩১) প্রবন্ধ ছাড়াও সমাজ ও রাষ্ট্রের নানান প্রসঙ্গে তিনি মানবজীবন থেকে ব্যাধি নিবারণের কথা বারবার বলে গেছেন। একটি উদ্ধৃতি- ‘একটা কথা মনে রাখতে হবে, দুর্গতির কারণ সব দেশেই আছে। কিন্তু মানুষের মনুষ্যত্ব কী। না, সেই দুর্গতির কারণকে অনিবার্য বলে মনে না করে, যখন যাতে কষ্ট পাচ্ছি চেষ্টা-দ্বারা তাকে দূর করতে পারি, এ অভিমান মনে রাখা। আমরা এতদিন পর্যন্ত বলেছি, ম্যালেরিয়া দেশব্যাপী, তার সঙ্গে কী করে লড়াই করব, লক্ষ লক্ষ মশা রয়েছে তাদের তাড়াব কী করে, গভর্মেণ্ট আছে সে কিছু করবে না... আমরা কী করব! সে কথা বললে চলবে না। যখন আমরা মরছি, লক্ষ লক্ষ মরছি... কত লক্ষ না মরেও মরে রয়েছে...যে করেই হোক এর যদি প্রতিকার না করতে পারি আমাদের কিছুতেই পরিত্রাণ নেই। ম্যালেরিয়া অন্য ব্যাধির আকর।\nম্যালেরিয়া থেকে যক্ষ্মা অজীর্ণ প্রভৃতি নানারকম ব্যামো সৃষ্টি হয়। একটা বড়ো দ্বার খোলা পেলে যমদূতেরা হুড়্ হুড়্ করে ঢুকে পড়ে, কী করে পারব তাদের সঙ্গে লড়াই করতে। গোড়াতে দরজা বন্ধ করা চাই, তবে যদি বাঙালি জাতিকে আমরা বাঁচাতে পারি।’ আজ থেকে প্রায় একশ বছর আগে সম্মিলিতভাবে আত্মবিশ্বাসী হয়ে ব্যাধি বিস্তার রোধ করার উপায় বলেছিলেন কবি। আরো এক জায়গায় তিনি লিখেছেন- ‘আমরা অনেকে জানি ম্যালেরিয়া কিরকম গোপনে ধীরে ধীরে মানুষকে জীবন্মৃত করে রাখে। এ দেশে অনেক জিনিস হয় না; অনেক জিনিস আরম্ভ করি, শেষ হতে চায় না; অনেক কাজেই দুর্বলতা দেখতে পাই...পরীক্ষা করলে দেখা যায় ম্যালেরিয়া শরীরের মধ্য থেকে তেজ কেড়ে নিয়েছে। চেষ্টা করবার ইচ্ছাও হয় না।’ অর্থাৎ রোগের প্রকৃতি সম্পর্কে তাঁর ছিল স্পষ্ট ধারণা। তাছাড়া তখন বিশ্বভারতীর একটা ব্যবস্থা ছিল- শান্তিনিকেতনের চারিদিকে যে-সমস্ত পল্লিবসতি দেখা যেত সেগুলিকে তিনি নীরোগ রাখার জন্য বাস্তবভিত্তিক কর্মসূচি গ্রহণ করেছিলেন।\nবিশ্বকবি লিখেছেন- ‘সন্ত্রাসের বিহ্বলতা নিজেরে অপমান।/সঙ্কটের কল্পনাতে হোয়ো না ম্রিয়মাণ/মুক্তো করো ভয়/আপনা-মাঝে শক্তি ধরো, নিজেরে করো জয়।’ করোনা মহামারিতে আমরা ‘ম্রিয়মাণ’ কিন্তু ভয়-মুক্ত হওয়ার জন্য যাঁর কাছে মানসিক শক্তি পেতে পারি তিনি আমাদের জীবনে আবির্ভূত সংকট নিবারণের বাঞ্চিত সঙ্গী। তিনি নিজেও আশি বছর বয়স পর্যন্ত নিজের স্ত্রী, সন্তান ও নিকটাত্মীয়দের মৃত্যুর করালগ্রাসে হারিয়ে যেতে দেখেছেন; তবে বিচ্ছেদ ও একাকিত্বের গভীর বেদনাকে অন্তরে ধারণ করে নিজের শক্তিতে জয়ী হয়েছেন। তাঁর দু’কন্যা মাধুরীলতা ও রেণুকা দেবীর হয়েছিল যক্ষ্মাতে মৃত্যু এবং ছোট ছেলে শমীন্দ্রনাথ মারা গিয়েছিল কলেরায়। অন্য কন্যা মীরাদেবীর পুত্র নীতীন্দ্রনাথের অকাল প্রয়াণও তাঁকে মর্মদাহিক বেদনায় দিশেহারা করেছিল। তাঁর ছেলে রথীন্দ্রনাথ ঠাকুর ‘পিতৃস্মৃতি’তে লিখেছেন- ‘ভাগ্যের উত্থান-পতন, দুঃখ কিংবা ক্লেশ কোনো কিছুই অবশ্য বাবার চিত্তের প্রশান্তিতে ব্যাঘাত ঘটাতে পারত না। মহর্ষির মতই তিনিও সর্বাবস্থায় অবিচলিত থাকতেন। বেদনা যতই পীড়াদায়ক হোক না কেন, তা তাঁর ভিতরের শান্তিকে নষ্ট করতে পারত না।\nসবচেয়ে দুঃখের দুর্ভাগ্যকে সইবার মত এক অতিমানবিক শক্তি ছিল তাঁর।’ এর কারণ হলো তিনি ছিলেন বিশ্বের তাবৎ মানুষের ঐক্যবদ্ধতায় বিশ্বাসী। তিনি ভেবেছেন- ‘মানুষের মধ্যে কোনো বিচ্ছেদ নেই, সমস্ত মানুষ এক। মানুষের সমাজে একজনের পাপের ফলভোগ সকলকেই ভাগ করে নিতে হয়; কারণ, অতীতে ভবিষ্যতে, দূরে দূরান্তে, হৃদয়ে হৃদয়ে, মানুষ যে পরস্পর গাঁথা হয়ে আছে।...যে পাপের ভার এতদিন নানা স্থানে নানা জনে জমাইয়া তুলিতেছিল, তাহারই আঘাতে রুদ্র আজ জাগ্রত হইয়াছেন দেবতার ও মানবতার অপমান তিনি সহ্য করিতে পারিতেছেন না।’\nমহামারির সংকটে মৃত্যু, যন্ত্রণা ও দুঃখ-কষ্টে আমরা যেমন রবীন্দ্রনাথকে স্মরণ করছি তেমনি যারা চিকিৎসক ও স্বাস্থ্যকর্মী হিসেবে নিঃস্বার্থ সেবা দিয়ে মানুষের ধর্ম পালন করছেন তাদেরও সম্মান জানাচ্ছি বিশ্বকবির ভাবনা দিয়েই। রবীন্দ্রনাথের মতে, ‘যা আমাদের ত্যাগের দিকে, তপস্যার দিকে নিয়ে যায় তাকেই বলি মনুষ্যত্ব, মানুষের ধর্ম।’ ‘মানুষের ধর্ম’ প্রবন্ধে তিনি লিখেছেন- ‘মানুষ বিষয়বুদ্ধি নিয়ে নিজের সিদ্ধি অন্বেষণ করে। সেখানে ব্যক্তিগত জীবনযাত্রানির্বাহে তার জ্ঞান, তার কর্ম, তার রচনাশক্তি একান্ত ব্যাপৃত। সেখানে সে জীবরূপে বাঁচতে চায়। তাঁর আরো এবটি দিক আছে যেখানে ব্যক্তিগত বৈষয়িকতার বাইরে।\nসেখানে জীবনযাত্রার আদর্শে লাভ-ক্ষতির বিচার করে না বরং অনিশ্চিত কালের উদ্দেশে আত্মত্যাগ করতে চায়। সেখানে স্বার্থের প্রবর্তনা নেই। আপন স্বতন্ত্র জীবনের চেয়ে যে বড়ো জীবন সেই জীবনে মানুষ বাঁচতে চায়।’ রবীন্দ্রভাষ্য মতে, আত্মত্যাগী মানুষই মনুষ্যত্বের দিশারি। তারাই এই বিশ্বজগতকে সংকট থেকে রক্ষা করতে পারে। মহামারির সংকটে চিকিৎসক ও স্বাস্থ্যকর্মীরা সেই ভূমিকায় অবতীর্ণ হয়েছেন।\nরবীন্দ্রনাথ ঠাকুর জীবনের প্রারম্ভে সমস্ত মন থেকে বিশ্বাস করেছিলেন আধুনিক সভ্যতার দান হলো ইউরোপের অন্তরের সম্পদ। কিন্তু পৃথিবীর সভ্যতাভিমানের পরিকীর্ণ ভগ্নস্তূপ দেখে ৮০ বছর বয়সে সে বিশ্বাস একেবারে দেউলিয়া হয়ে যায় তাঁর। ‘তবু মানুষের প্রতি বিশ্বাস হারানো পাপ’ সে বিশ্বাস শেষ পর্যন্ত রক্ষা করে গেছেন তিনি। ‘সভ্যতার সংকট’ প্রবন্ধে আশা করেছিলেন- ‘মহাপ্রলয়ের পরে বৈরাগ্যের মেঘমুক্ত আকাশে ইতিহাসের একটি নির্মল আত্মপ্রকাশ হয়তো আরম্ভ হবে এই পূর্বাচলের সূর্যোদয়ের দিগন্ত থেকে। আর-একদিন অপরাজিত মানুষ নিজের জয়যাত্রার অভিযানে সকল বাধা অতিক্রম করে অগ্রসর হবে তার মহৎ মর্যাদা ফিরে পাবার পথে।\nমনুষ্যত্বের অন্তহীন প্রতিকারহীন পরাভবকে চরম বলে বিশ্বাস করাকে আমি অপমান মনে করি। এই কথা আজ বলে যাব, প্রবলপ্রতাপশালীরও ক্ষমতা মদমত্ততা আত্মম্ভরিতা যে নিরাপদ নয় তারই প্রমাণ হবার দিন আজ সম্মুখে উপস্থিত হয়েছে; নিশ্চিত এ সত্য প্রমাণিত হবে...। ‘অপরাজিত মানুষে’র জয় আর ‘প্রবলপ্রতাপশালীর ক্ষমতা মদমত্ততা আত্মম্ভরিতা’র অবসান যে সত্য হবে সে কথা মৃত্যুর ঠিক আগে বলে গিয়েছিলেন রবীন্দ্রনাথ। প্রত্যাশা করেছিলেন ‘মানব-অভ্যুদয়ে’র মধ্য দিয়ে নতুন জীবনের। লিখেছেন- ‘অমারাত্রির দুর্গতোরণ যত/ধূলিতলে হয়ে যাবে ভগ্ন।/ নবজীবনের আশ্বাসে।/ জয় হবে মানব-অভ্যুদয়।’\nরবীন্দ্রনাথ তাঁর জীবদ্দশায় মানবপীড়নের মহামারি দেখেছিলেন। দেখেছিলেন মানুষে মানুষে যে সম্বন্ধ সবচেয়ে মূল্যবান এবং যাকে যথার্থ সভ্যতা বলা যেতে পারে তার কৃপণতা ভারতীয়দের উন্নতির পথ সম্পূর্ণ অবরুদ্ধ করে দিয়েছিল। দেখেছিলেন পাশ্চাত্য সভ্যতার মজ্জার ভিতর বর্বরতা জাগ্রত হয়ে উঠে মানবাত্মাকে অপমানে নিঃস্ব করে দেবার ঘটনাও। তিনি নিভৃতে সাহিত্যের রসসম্ভোগের উপকরণের বেষ্টন থেকে বেরিয়ে এসে ভারতবর্ষের জনসাধারণের নিদারুণ দারিদ্র্য সচক্ষে দেখেছেন। অন্ন-বস্ত্র-পানীয়- শিক্ষা-আরোগ্য প্রভৃতি মানুষের শরীরমনের পক্ষে যা-কিছু অত্যাবশ্যক তার নিরতিশয় অভাব দেখে তিনি আধুনিক-শাসনচালিত ব্রিটিশ শাসকদের প্রতি রুষ্ট হয়েছেন।\nজনসাধারণের প্রতি ব্রিটিশদের অপরিসীম অবজ্ঞাপূর্ণ ঔদাসীন্য ছিল বলেই বাংলায় সংক্রমিত কলেরা ও ম্যালেরিয়া মহামারিতে তাঁর ভূমিকা ও দিক-নির্দেশনা পূর্বে উল্লিখিত ‘পল্লীপ্রকৃতি’ গ্রন্থে যথার্থভাবেই উপস্থাপিত হয়েছে। প্রথম বিশ্বযুদ্ধ ও বিশ্বযুদ্ধের ঠিক পরের সময়টিও ছিল মানবসভ্যতার এক সন্ধিক্ষণ। সেসময় মানবসভ্যতার পরিবর্তনের রূপ পর্যবেক্ষণ করেছিলেন কবি। সাম্রাজ্যবাদ ও ধনতন্ত্রের পতন চেয়েছিলেন। কিন্তু বিশ্বযুদ্ধোত্তর ধনতন্ত্র গণতন্ত্রের সঙ্গেই পথ ধরে চলেছে। দ্বিতীয় বিশ্বযুদ্ধের আগে কবির শঙ্কিত মন বারবারই বিশ্বের মানুষকে সচেতন করার জন্য উদগীব হয়েছে। এজন্যই ব্যক্তিগত স্বার্থ, লোভ ও আত্মতৃপ্তির পরিধি থেকে মুক্ত হওয়ার আহ্বান জানিয়েছেন। ‘মানুষের ধর্ম’ প্রবন্ধে তিনি লিখেছেন- ‘মানুষ আপন উন্নতির সঙ্গে সঙ্গে ব্যক্তিসীমাকে পেরিয়ে বৃহৎমানুষ হয়ে উঠছে, তার সমস্ত শ্রেষ্ঠ সাধনা এই বৃহৎমানুষের সাধনা। এই বৃহৎমানুষ অন্তরের মানুষ। বাইরে আছে নানা দেশের নানা সমাজের নানা জাত, অন্তরে আছে এক মানব। ইতিহাসে দেখা যায়, মানুষের আত্মোপলব্ধি বাহির থেকে অন্তরের দিকে আপনিই গিয়েছে, যে অন্তরের দিকে তার বিশ্বজনীনতা, যেখানে বস্তুর বেড়া পেরিয়ে সে পৌঁচেছে বিশ্বমানসলোকে।’\nসংকীর্ণ মানসিকতা দিয়ে পৃথিবীর মঙ্গল করা যায় না। জীবনকে সার্থক করার জন্য প্রয়োজন বিশ্বজনীন কর্মপ্রয়াস। সকল মানুষের মধ্যে ঐক্যসূত্র গাথাই হলো বিশ্বজনীনতা। মানুষ ব্যক্তিগত সীমাকে অতিক্রম করতে পারলেই তার বিশ্বমানব সত্তা চিহ্নিত হয়। ব্যক্তিগত মানুষ নয়, সে বিশ্বগত মানুষের একাত্ম। দেশকালগত সংকীর্ণ পার্থক্যের দিকে মনোযোগ না দিয়ে মানব সভ্যতার সমস্যাকে সমগ্র মানবের সত্য বলে জানতে হবে। চেষ্টা করতে হবে তা থেকে উদ্ধারের।\nকবির মতে, ‘মানুষ আপনাকে জেনেছে অমৃতের সন্তান, বুঝেছে যে, তার দৃষ্টি, তার সৃষ্টি, তার চরিত্র, মৃত্যুকে পেরিয়ে। মৃত্যুর মধ্যে গিয়ে যাঁরা অমৃতকে প্রমাণ করেছেন তাঁদের দানেই দেশ রচিত। সব মানুষকে নিয়ে; সব মানুষকে অতিক্রম করে, সীমাবদ্ধ কালকে পার হয়ে এক-মানুষ বিরাজিত।’ এই যে দেশকালপাত্র ছাড়িয়ে মানুষের বিদ্যা, মানুষের সাধনা সত্য হয়ে ওঠা এখানেই মানবধর্মের সারকথা নিহিত। ‘মানুষ এক দিকে মৃত্যুর অধিকারে, আর-এক দিকে অমৃতে; এক দিকে সে ব্যক্তিগত সীমায়, আর-এক দিকে বিশ্বগত বিরাটে। এই দুয়ের কোনোটাকেই উপেক্ষা করা চলে না।’ তবে প্রবৃত্তিতাড়িত মানুষ কখনও বিশ্বজীবনের জন্য কিছু করতে পারে না। এজন্য দরকার আত্মত্যাগী মানুষ যার আত্মগৌরব নেই।\nলেখক : ইউজিসি পোস্ট ডক ফেলো এবং বিশিষ্ট লেখক, কবি, কলামিস্ট, সাধারণ সম্পাদক, বাংলাদেশ প্রগতিশীল কলামিস্ট ফোরাম, নির্বাহী কমিটির সদস্য, সম্প্রীতি বাংলাদেশ এবং অধ্যাপক, জগন্নাথ বিশ্ববিদ্যালয়।\n২৫ বৈশাখে লেখা তাঁর নিজের কবিতাতেও সেই অভিব্যক্তি- ‘তোমার প্রকাশ হোক কুহেলিকা করি উদঘাটন/সূর্যের মতন।/ রিক্ততার বক্ষ ভেদি আপনারে করো উন্মোচন।/ ব্যক্ত হোক জীবনের জয়,/ব্যক্ত হোক তোমামাঝে অসীমের চিরবিস্ময়।’অসীমের চিরবিস্ময়ে রবীন্দ্রনাথ ঠাকুর আজকের পৃথিবীতেও স্মরণীয়।


প্রকাশ : ০৫ ডিসেম্বর ২০২০, ১৯:৩১\nঢাকা প্রকৌশল ও প্রযুক্তি বিশ্ববিদ্যালয় (ডুয়েট), গাজীপুর-এর উপাচার্য অধ্যাপক ড. এম হাবিবুর রহমান ধানমন্ডি-৩২ নম্বরে সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমানের প্রতিকৃতিতে শনিবার পুষ্পস্তবক অর্পণের মাধ্যমে শ্রদ্ধা জ্ঞাপন করেন।\nসকাল ৯টায় অনুষ্ঠিত এ শ্রদ্ধাঞ্জলি প্রদান অনুষ্ঠানে অংশগ্রহণ করেন বিশ্ববিদ্যালয়ের বিভিন্ন অনুষদের ডিন, বিভাগীয় প্রধান, পরিচালকসহ শিক্ষক, কর্মকর্তা, কর্মচারীবৃন্দ।\nএ সময় সংক্ষিপ্ত বক্তব্যে উপাচার্য বলেন, সর্বকালের সর্বশ্রেষ্ঠ বাঙালি জাতির পিতা বঙ্গবন্ধু শেখ মুজিবুর রহমান সারাজীবন সংগ্রাম, কারাবরণ ও ত্যাগ স্বীকার করে এ দেশের জন্ম দিয়েছেন। তার এই ত্যাগের কারণে আমরা আজকের সম্মানজনক অবস্থানে আসতে পেরেছি। তার প্রতি শ্রদ্ধা নিবেদন করা আমাদের কর্তব্য। উপাচার্য অধ্যাপক ড. এম হাবিবুর রহমান অনুষ্ঠানে অংশ্রগ্রহণের জন্য সবাইকে ধন্যবাদ জ্ঞাপন করেন।


নেট সেশন: সাদা পোশাকে বাংলাদেশের 'অন্যরকম ফেরায়' আফগান পরীক্ষা\n৫ সেপ্টেম্বর, সকাল ১০টা\nবাংলাদেশের ক্রিকেটের যারা নিয়মিত খোঁজখবর রাখেন, তাদেরও চোখ এড়িয়ে যেতে পারে ব্যাপারটা। এমনিতে আফগানিস্তান টেস্ট নিয়ে সাধারণ্যে খুব একটা আগ্রহ নাও থাকতে পারে। একে তো টেস্ট ক্রিকেটের নবীনতম সদস্যের বিপক্ষে ম্যাচ, তাও আবার একটি টেস্ট মাত্র। সেটিও আবার টেস্ট চ্যাম্পিয়নশিপের বাইরে। তবে আপনি হয়তো খেয়াল করেননি, কাল ৫ সেপ্টেম্বর থেকে শুরু আফগানিস্তান টেস্ট দিয়ে প্রায় আট মাস পর দেশের মাটিতে আবারও আন্তর্জাতিক ক্রিকেট গড়াচ্ছে। আর এটাই এই বছরের ঘরের মাটিতে বাংলাদেশের একমাত্র টেস্ট! এই ম্যাচের ওপর এখন নিশ্চয় আপনাকে চোখ রাখতেই হবে।\nআফগানিস্তান বলে একটু হালকা ঢিলেঢালা ভাব আপনার থাকতে পারে, তবে বাংলাদেশ দলের মোটেই তা নেই। নতুন কোচ রাসেল ডমিঙ্গো ও পেস বোলিং কোচ শার্ল ল্যাঙ্গেফেল্ট দায়িত্ব নেওয়ার পর সপ্তাহ দুয়েক হয়ে গেছে। এর মধ্যেই নিবিড় কিছু নেট সেশন হয়েছে বাংলাদেশের, দুই দিনের একটা অনুশীলন ম্যাচও খেলেছে। সর্বশেষ সেই ফেব্রুয়ারিতে নিউজিল্যান্ড সফরের পর বড় দৈর্ঘ্যের ম্যাচ খেলার সুযোগ হয়নি কারও, সেই হিসেবেও এই টেস্ট বাড়তি প্রস্তুতি দাবি করে। সাকিব আল হাসান সংবাদ সম্মেলনে বলেছেন, দলের সবাই নিজেদের সেরা প্রস্তুতি নিয়েই এসেছেন। এখন বাকিটা মাঠে দেখানোর পালা।\nএকটাই হয়তো খুঁতখুঁত করতে পারে সাকিবের মনে, সেটা অবশ্যই উইকেট। এই টেস্ট শুরুর কিছুদিন আগে পেস বোলারদের জন্য কিছু থাকতে পারে উইকেটে, এমন একটা ধুয়া উঠেছিল। তবে চট্টগ্রামে আসতে না আসতে সেটা প্রায় উধাও। এমনিতেই পেসারদের ফিটনেস নিয়ে প্রশ্ন আছে, কোচ ও পেস বোলিং কোচও ঠিক সন্তুষ্ট নন তাদের দিয়ে। কিন্তু স্পিনিং ট্র্যাক বানিয়ে যদি আবার নিজেদের ফাঁদেই যদি পড়া হয়? রশিদ খান, জাহির খানরা তো এর মধ্যে নিজেদের সামর্থ্য জানান দিয়ে রেখেছেন। সাকিবও নিশ্চয় সেটা জানেন, সেভাবে হয়তো ছকও কষেছেন।\nচট্টগ্রামের উইকেট নিয়েও একটু অস্বস্তি থাকতে পারে। এমনিই চট্টগ্রামের উইকেট মিরপুরের মতো অত টার্নিং ট্র্যাক হয় না, অনুমান করাও বেশ কঠিন। সাকিব যিওদি জানেনও উইকেট কেমন, চূড়ান্ত কিছু বলার জন্য খেলা পর্যন্ত অপেক্ষা করতে বললেন। রশিদ খান অবশ্য মজা করে বললেন, উইকেটে বনবন করে বল ঘুরতে থাকবে। তবে দুই অধিনায়কই নিজেদের স্পিনে শাণ দেওয়ার জন্য সম্ভবত মানসিকভাবে তৈরি।\nতবে আজ সংবাদ সম্মেলনে পারস্পতিক শ্রদ্ধাবোধের অভাব হলো না। আফগানিস্তানকে কোনো অবস্থায় খাটো করে দেখার সুযোগ নেই, সাকিব সেটা বললেন। কোচ অ্যান্ডি মোলসের মতো রশিদ নিজেদের আন্ডারডগ বললেন না বটে, তবে দেশের মাটিতে বাংলাদেশের রেকর্ড তার ভালোমতোই জানা। স্পিন নিয়ে কথা বললেও দুজনের সুর একই, ব্যাটিংটাই শেষ পর্যন্ত পার্থক্য গড়ে দেবে ম্যাচের।\nসাকিব যেরকম বললেন, চট্টগ্রামের উইকেট এমনিতে বেশ অননুমেয়। একটা সময় চট্টগ্রামের উইকেট প্রাণহীন থাকলেও এখানে সর্বশেষ চার টেস্টের তিনটির মীমাংসা হয়েছে। এর মধ্যে অবশ্য বাংলাদেশের জয় শুধু একটিতে। চট্টগ্রামে এখন কাঠফাটা রোদ থাকলেও জহুর আহমেদে মাঝেমধ্যেই সাগর থেকে উড়ে আসা মেঘ ভিজিয়ে দিয়ে যাচ্ছে। এই টেস্টেও সেরকম পুর্ভাভাস আছে, যদিও খেলায় বড় বিরতি ফেলার মতো কিছু হওয়ার সম্ভাবনা কম।\nচট্টগ্রামে খেলা মাঠেই মুমিনুলের চোখ চকচক করে ওঠা। এই মাঠে তার রেকর্ড দুর্দান্ত, ক্যারিয়ারের আট সেঞ্চুরির ছয়টিই এখানে। সর্বশেষ ওয়েস্ট ইন্ডিজের বিপক্ষেও পেয়েছিলেন সেঞ্চুরি। ক্যারিয়ার গড় প্রায় ৪২, কিন্তু জহুর আহমেদে এটা হয়ে যায় প্রায় দ্বিগুণ, ৮৩ এর কাছাকাছি। তিন নম্বরে নেমে মুমিনুলের কাছ থেকে বড় ইনিংস আশা করতেই পারে দল।\nএখনও টেস্ট অভিষেক হয়নি, তবে প্রস্তুতি ম্যাচে পাঁচ উইকেট নেওয়ার পর এই চায়নাম্যানকে বাইরে রাখা কঠিন আফগানদের জন্য। বাংলাদেশ দলেও তাকে নিয়ে আলাদা আলোচনা হয়েছে, ভিডিও দেখে বিশ্লেষণ হয়েছে। রশিদ খান অবশ্যই মূল হুমকি, তবে এই বাঁহাতিও অলক্ষ্যে থেকে হতে পারেন ভয়ংকর।\nকোচ ডমিঙ্গো আর অধিনায়ক সাকিবের কথা থেকে আভাস পাওয়া গেল, পেসারদের কারও সুযোগ নাও হতে পারে এই টেস্টে। সেক্ষেত্রে দেখা যেতে পারে একজন বাড়তি ব্যাটসম্যানকে\nসাদমান, সৌম্য, মুমিনুল, মুশফিক, সাকিব (অধিনায়ক), মাহমুদউল্লাহ, লিটন, মোসাদ্দেক, মিরাজ, নাঈম, তাইজুল।\nআফগানরাও শেষ পর্যন্ত হয়তো একজন পেসার নিয়েই নামতে পারে। অভিষেক হতে পারে জাহির খানের।\nইহসানউল্লাহ, ইব্রাহীম, রহমত, হাশমতউল্লাহ, আশগর, নবী, ইকরাম, রশিদ (অধিনায়ক), ইয়ামিন, কাইস, জাহির\nএই মুহূর্তে তাইজুল ইসলামের উইকেট সংখ্যা। আর একটি পেলেই হয়ে যাবে ১০০ টেস্ট ক্রিকেট, মাত্র ২৫ টেস্টে। বাংলাদেশের হয়ে দ্রুততম ১০০-র রেকর্ডটা ভাঙছেন প্রায় নিশ্চিত ভাবেই, কারণ ২৮ টেস্টে ১০০ উইকেট নিয়ে সাকিব আল হাসান বেশ পিছিয়ে।\nআমাদের শেষ কিছু দিন ভালো সময় কাটেনি বাংলাদেশ ক্রিকেটের ওভারঅল, সবদিক থেকে, সেটা এ দল বলেন, একাডেমি বলেন, কোথাও আমরা ভালো পারফর্ম করতে পারিনি। কেবল অনূর্ধ্ব-১৯ দল ফাইনাল খেলেছে ইংল্যান্ডে। সেদিক থেকে চিন্তা করলে আমাদের জন্য এই ম্যাচটি খুবই গুরুত্বপুর্ণ। কারণ আমরা যদি এই ম্যাচ ভালোভাবে জিততে পারি, আমার কাছে মনে হয়, অনেক কিছুই আবার একটু স্বাভাবিক হতে শুরু করবে।\nসাকিব আল হাসান, বাংলাদেশ অধিনায়ক\nএই ফরম্যাটে আমরা নতুন। অবশ্যই বাংলাদেশ আমাদের চেয়ে বেশি ভালো অবস্থানে আছে, কারণ তারা শখানেকের বেশি টেস্ট খেলে ফেলেছে। আমাদের প্রতি ম্যাচ থেকেই কিছু না কিছু শিখতে হবে। আমাদের প্রতিভা আছে, দক্ষতাও আছে। আমাদের নিশ্চিত করতে হবে যেন আমরা ইতিবাচক ক্রিকেট খেলতে পারি।\nরশিদ খান, আফগানিস্তান অধিনায়ক


SSD'তে যেভাবে উইন্ডোজ সেটআপ মাইগ্রেট করবেন! | WiREBD\nSSD’তে যেভাবে উইন্ডোজ সেটআপ মাইগ্রেট করবেন!\nin টিউটোরিয়াল, উইন্ডোজ\nকম্পিউটারে স্টোরেজ হিসেবে আগে শুধুমাত্র হার্ড ড্রাইভ বা HDD ব্যবহৃত হত। দ্রুতগতিতে ডাটা টান্সফার এবং অনান্য আধুনিক সুবিধা পাবার জন্য বর্তমানে আপগ্রেডেড কম্পিউটার গুলোতে সলিড স্টেট ড্রাইভ বা সলিড ড্রাইভ (SSD) ব্যবহার করা হয়ে থাকে। তবে বর্তমানে পুরোনো কম্পিউটারগুলোতে বিশেষ করে কমদামী ল্যাপটপগুলোতে এখনো হার্ড ড্রাইভ ব্যবহার করা হয়ে থাকে। কারণ সলিড ড্রাইভের থেকে হার্ড ড্রাইভ তুলনামূলকভাবে দামে সস্তা।\nপুরোনো পিসিতে আপনি সলিড ড্রাইভে আপগ্রেড করলেই ডাটা টান্সফারে তুলনামূলকভাবে বেশ উন্নতি দেখতে পারবেন তবে এই আপগ্রেডের একটি ঝামেলার অংশ হলো উইন্ডোজ! হ্যাঁ আজ এ বিষয়টি নিয়েই আপনাদের সাথে আলোচনা করবো।\nপিসিতে হার্ড ড্রাইভ থেকে সলিড স্টেট ড্রাইভে আপগ্রেড করার সময় অনান্য সকল ফাইল আপনি হার্ড ড্রাইভ থেকে সলিডে ট্র্যান্সফার করতে পারলেও সাধারণ কপিপেস্ট উপায়ে কিন্তু উইন্ডোজ ইন্সটলের ফাইলগুলো টান্সফার করতে পারবেন না। এক্ষেত্রে আপনাকে আবারো সলিড ড্রাইভে নতুন করে উইন্ডোজ সেটআপ দিতে হয়।\nতবে নতুন করে উইন্ডোজ ইন্সটল দেওয়া ছাড়াও একটি হার্ড ড্রাইভ থেকে সলিড স্টেট ড্রাইভে উইন্ডোজ ৭, ৮ কিংবা ১০ কে মাইগ্রেশন করার পদ্ধতি রয়েছে। পদ্ধতিটি ফলো করলে আপনি পুরোনো হার্ড ড্রাইভ থেকে আপনার সকল সেটিংস এবং সফটওয়্যারগুলো অক্ষত রেখেই নতুন সলিড স্ট্রেট ড্রাইভে উইন্ডোজ কে টান্সফার করতে পারবেন।\nআপনার যা যা দরকার হবে\nসলিড স্টেট ড্রাইভটি ছাড়াও এই প্রক্রিয়াটি ফলো করতে গেলে আপনাকে বেশ কিছু জিনিসের দরকার হবে। নিচে তা আমি একে একে দিয়ে দিচ্ছি:\n১) SSD কে পিসিতে কানেক্ট করার সিস্টেম: আপনি যদি ডেক্সটপ ইউজার হন তাহলে SSD কে সরাসরি আপনার পুরোনো হার্ড ড্রাইভের পাশাপাশি রেখে একে ক্লোন করতে পারবেন। তবে আপনি যদি ল্যাপটপ ইউজার হন তাহলে এটা সাধারণত সম্ভব হয় না। ল্যাপটপ ইউজার হয়ে থাকলে আপনাকে SSD এর পাশাপাশি একে ল্যাপটপের সাথে কানেক্ট করার একটি উপযুক্ত ক্যাবলের প্রয়োজন হবে। এর জন্য আপনাকে SATA-to-USB জাতীয় ক্যাবল কিনতে হতে পারে। যেটা আপনার SSD কে ইউএসবি এর মাধ্যমে ল্যাপটপে সংযুক্ত করবে।\n২) EaseUS Todo Backup সফটওয়্যার: আজকের কাজটি করার জন্য আমাদেরকে এই সফটওয়্যারটির সাহায্য নিতে হবে। তাই এটিকে ডাউনলোড করে ইন্সটল দিন। এটির ফ্রি ভার্সনেই আমরা আজকের কাজটি করতে পারবো । তবে একটি জিনিস খেয়াল হবে তা হলো, সফটওয়্যারটি ইন্সটল দেবার সময় “Install Additional Software” পেজে অবশ্যই >Customize< লিংকে ক্লিক করে সকল বক্সগুলোকে আনচেক করে দিবেন; তা নাহলে সফটওয়্যারটির সাথে সাথে আরো বেশ কয়েকটি ফালতু অ্যাপ ইন্সটল হয়ে যাবে। EaseUS Todo Backup ডাউনলোড করে নিন এখানে ক্লিক করে।\n৩) সি ড্রাইভের গুরুত্বপূর্ণ ডাটার ব্যাকআপ: হ্যাঁ! সি ড্রাইভে সাধারণত আমরা উইন্ডোজ সেটআপ দিয়ে থাকি আর এখানে যেহেতু এই ড্রাইভকে নিয়ে কাজ করবো তাই প্রথমে সি ড্রাইভের আপনার গুরুত্বপূর্ণ ডাটাগুলোর অবশ্যই অন্য কোথাও ব্যাকআপ করে রাখবেন। কারণ ডাটার ব্যাকআপ ছাড়া সি ড্রাইভে “গবেষণা” করতে গেলে সেখানে অবশ্যই রিস্ক থাকে। তাই সি ড্রাইভে আপনার ব্যক্তিগত ডাটাগুলো (যেমন মাই ডকুমেন্ট, ডেক্সটপের ডাটাগুলো, পিকচার, ভিডিও গেমের সেভ ফাইল ইত্যাদি) প্রথমে অবশ্যই ব্যাকআপ করে রাখবেন।\n৪) উইন্ডোজ সিস্টেম রিপেয়ার ডিক্স: উইন্ডোজ সিস্টেম রিপেয়ার ডিক্স হাতে রাখা ভালো। আজকের পদ্ধতি ফলো করতে গিয়ে যদি আপনার Master Boot এর রেকর্ডগুলো করাপ্ট হয়ে যায় তাহলে Windows System Repair Disc দিয়ে মিনিটখানেকের মধ্যেই সেটা সারিয়ে ফেলতে পারবেন।\nসাধারণত আমাদের পুরোনো হার্ড ড্রাইভের থেকে নতুন SSD এর সাইজ ছোট হয়ে থাকে। সমস্যা সেটা না, সমস্যাটা হয় তখনই যখন হার্ড ড্রাইভের একটি ড্রাইভকে তার থেকে সাইজে ছোট SSD এর ড্রাইভে যখন টান্সফার করতে যাবেন ।\nযেমন এখানে দেখছেন যে বাম দিকের ড্রাইভটি হচ্ছে হার্ড ড্রাইভের C ড্রাইভ যার সাইজ হচ্ছে ২৩২ গিগাবাইট যার মধ্যে ইউজ করা হয়েছে ১৪১ গিগাবাইট। আর ডান দিকের ড্রাইভটি হচ্ছে আমাদের SSD এর ড্রাইভ। এখন আপনি এই SSD এর ড্রাইভে কখনোই C ড্রাইভকে মাইগ্রেট বা টান্সফার বা ক্লোন করতে পারবেন না। কারণ SSD ড্রাইভটি ১১৮ গিগাবাইটের। এখন আপনাকে যা করতে হবে তা হলো C ড্রাইভের ব্যবহৃত ১৪১ গিগাবাইট থেকে অদরকারি ফাইলস, ডাটা cache, পুরোনো ব্যাকআপ ইত্যাদি ফাইলগুলো ডিলেট করে দিয়ে ১৪১ গিগাবাইটকে SSD ড্রাইভের ১১৮ গিগাবাইটের নিচে নিয়ে আসতে হবে।\nড্রাইভের সাইজ ফাঁকা করতে বা ফ্রি করতে যেগুলো করবেন তা হলো, যে ফাইলসগুলো আপনার দরকার হয় না সেগুলো আগে ডিলেট করুন। যেমন পুরাতন মুভি, টিভি শো, মিউজিক, পুরাতন যেকোনো ব্যাকআপ বা ভিডিও গেমসের সেটআপ ফাইলস ইত্যাদি যেগুলো C ড্রাইভে বেশ জায়গা দখল করে রাখে। এছাড়াও আপনি ডিক্স ক্লিনআপ ব্যবহার করে ড্রাইভ থেকে “system junk” ফাইলসগুলো ডিলেট করতে পারেন। এক্ষেত্রে আপনি CCleaner প্রোগ্রামটি ব্যবহার করতে পারেন, এটি আপনার পিসি সিস্টেম জাংঙ্ক ফাইলসগুলোকে ডিলেট করতে সাহায্য করবে।\nএক্ষেত্রেও সাইজ তেমন বেশি খালি না করতে পারলে আপনি C ড্রাইভ থেকে আপনার ব্যক্তিগত বড় বড় ফাইলসগুলো অন্য কোনো এক্সটারনাল হার্ডড্রাইভে ব্যাকআপ করে রাখতে পারেন। অথবা আপনার কাছে কোনো এক্সটারনাল হার্ডড্রাইভ না থাকলে এবং ব্রডব্যান্ড নেট কানেক্টশন থাকলে আপনি OneDrive, Dropbox কিংবা গুগল ড্রাইভের মতো ক্লাউড স্টোরেজে আপনার ব্যাক্তিগত ফাইলসগুলো সরিয়ে ফেলতে পারেন।\nআপনি জানেন কি সলিড স্টেট ড্রাইভেরও ফার্মওয়্যার রয়েছে এবং ম্যানুফেকচাররা তাদের SSD দের আরো সুষ্ঠু ও সুন্দরভাবে পারফরমেন্স দেবার জন্য এবং বিভিন্ন বাগ ফিক্সিং করার জন্য মাঝেমধ্যে ফার্মওয়্যার আপডেট ইন্টারনেটে ছেড়ে থাকে। বিশেষ করে যারা বেশ পুরোনো এবং আগের জেনারেশনের সলিড স্টেট ড্রাইভ ব্যবহার করে থাকেন তাদেরকে সহ সবাইকে আমি বলবো ২য় ধাপে আপনার সলিড ড্রাইভের ফার্মওয়্যার আপগ্রেড রয়েছে কিনা সেটা চেক করুন এবং আপগ্রেড থাকলে দিয়ে নিন।\nউল্লেখ্য এক একটি SSD ম্যানুফেকচারের SSD ফার্মওয়্যার আপগ্রেডের পদ্ধতি ভিন্ন রকম হয়ে থাকে। আপনি সরাসরি আপনার সলিড ড্রাইভের ম্যানুফেকচারের ওয়েবসাইট থেকে কিভাবে আপনার ড্রাইভটির ফার্মওয়্যার আপডেট দিবেন সেটা দেখে নিন। ফার্মওয়্যার আপগ্রেডের সময় ডাটা লসের কোনো চান্স থাকে না তবে আমাদের উচিত সবসময় সর্তক থাকা।\nএবার আসি আসল ধাপে। এখন আমাদেরকে EaseUS todo backup সফটওয়্যারটি ব্যবহার করে হার্ড ড্রাইভ থেকে সলিড ড্রাইভে উইন্ডোজ ইন্সটলেশন ফাইলসগুলো মাইগ্রেট করতে হবে। এরজন্য সফটওয়্যারটি ইন্সটল করুন। তারপর সফটওয়্যারটি চালু করুন।\nসফটওয়্যারটি চালু করার পর মেইন স্ক্রিণের উপরের ডানদিকের Clone অপশনে ক্লিক করুন।\nক্লোন অপশনে ক্লিক করার পর আপনাকে প্রথমে সোর্স ডিক্স নির্বাচন করতে হবে। অর্থ্যাৎ বর্তমান উইন্ডোজ সিস্টেম ড্রাইভটিকে সিলেক্ট করতে হবে। চিত্রে আমাদের সিস্টেম ড্রাইভে তিনটি পার্টিশন রয়েছে; এগুলো হচ্ছে একটি একটিভ বুট পার্টিশন, উইন্ডোজ সিস্টেম পার্টিশন এবং একটি রিকোভারি পার্টিশন। আমরা সকল পার্টিশনকেই মাইগ্রেট করবো তাই এখানে সরাসরি আমি উপরের Hard Disk 1 বক্সে টিক দিলাম যাতে এই তিনটি পার্টিশনই একসাথে সিলেক্ট হয়। এবার Next বাটনে ক্লিক করুন।\nএবার আপনাকে SSD ড্রাইভকে সিলেক্ট করে দিতে হবে। এখানে আমাদের SSD ড্রাইভটি হচ্ছে Hard Disk4টি। চিত্রে আপনারা দেখতে পাচ্ছেন আমাদের সলিড ড্রাইভটিতে Unallocated 119GB সাইজে রয়েছে। সলিড ড্রাইভকে ক্লিক করে সিলেক্ট করতে হবে এবং এরপর নিচের Optimize for SSD অপশনেও ক্লিক করে টিক চিহ্ন দিয়ে রাখতে হবে। এতে উইন্ডোজ মাইগ্রেট করার সময় আপনি বেস্ট পারফরমেন্স পাবেন।\n(বি:দ্র: এখানে নিশ্চিত হয়ে সঠিকভাবে SSD কে সিলেক্ট করুন, তা না হলে ভূল ড্রাইভ সিলেক্ট করলে উক্ত ড্রাইভের সকল ডাটাকে আপনি হারাতে পারেন) Next বাটনে ক্লিক এখনই করবেন না!\nSSD কে সিলেক্ট করার পর Next বাটনে এখনি ক্লিক না করে বাম পাশের Edit বাটনে ক্লিক করুন।\nএখানে সফটওয়্যারটি আপনাকে মাইগ্রেশন করার পর সলিড ড্রাইভের চিত্র কিরকম হবে সেটার প্রিভিউ দেখাবে। অনেক সময় এখানে আমাদেরকে কিছু কারিগরি (tweaking) করতে হয়! যেমন চিত্রে আমার SSD ড্রাইভে আপনারা দেখতে পাচ্ছেন যে সফটওয়্যারটি বাই ডিফল্ট বুট এবং রিকোভারি পার্টিশনকে বেশ বড় সাইজের করে রেখেছে যেখানে কম সাইজের ডাটা স্টোর করা থাকে। এখন আমি চাচ্ছি যে আমার মূল পার্টিশনে আরো বেশি স্টোরেজ রাখতে এবং এই দুটি পার্টিশনের সাইজকে আরো কমিয়ে ফেলতে।\nএই পার্টিশনগুলোকে রিসাইজ করার জন্য প্রথমে পার্টিশনকে সিলেক্ট করে নিন তারপর পার্টিশনগুলোর মাঝখানে যে হ্যান্ডেলবার রয়েছে সেটা টেনে নিয়ে একে আপনি ছোট কিংবা বড় করতে পারবেন (এটা অনেকটাই ফাইল এক্সপ্লোরারের মতো)।\nআমি এবার মূল উইন্ডোজ পার্টিশনকে রিসাইজ করে নিয়েছি এবং তারপর Ok বাটনে ক্লিক করেছি।\nএবার Next বাটনে ক্লিক করলে আপনি ফাইলান উইন্ডোতে চলে আসবেন। এখানে সোর্স ডিক্স ও টার্গেট ডিক্সকে আবারো চেক করে নিয়ে নিন এবং নিচের Proceed বাটনে ক্লিক করুন।\nProceed বাটনে ক্লিক করলে এরকম একটি পপআপ উইন্ডো আসবে; Ok বাটনে ক্লিক করুন এবং এবার হার্ড ড্রাইভ থেকে সলিড ডিক্সে সি ড্রাইভের উইন্ডোজটি মাইগ্রেশন হওয়া শুরু করবে।\nহার্ড ড্রাইভ থেকে SSD তে মাইগ্রেশন করতে কতটুকু সময় লাগবে এটা আপনার সোর্স ড্রাইভের সাইজের উপর এবং আপনার পিসির ওভারঅল পারফরমেন্সের উপর নির্ভর করবে। মাইগ্রেশন করা হয়ে গেলে Finish বাটনে ক্লিক করে সফটওয়্যারটি বন্ধ করে দিন।\nউপরের চিত্রে দেখতে পাচ্ছেন যে আমাদের সদ্য মাইগ্রেট করা SSD টি ইতিমধ্যেই ফাইল এক্সপ্লোরারে শো হচ্ছে। এবার আমাদেরকে এটা ব্যবহার করার বাকি রয়েছে।\nএরজন্য পিসিকে বন্ধ করুন। পুরোনো হার্ড ড্রাইভটি খুলে নিন এবং তার স্থানে নতুন SSD টি রেখে দিন। তাহলে দেখবেন আপনার পিসি নতুন SSD থেকে বুট নেওয়া শুরু করছে ।\nঅথবা আপনি যদি পুরোনো হার্ড ড্রাইভ এবং SSD দুটোই একসাথে চালাতে চান তাহলে আপনাকে পিসির বায়োস সেটিংসয়ে যেতে হবে। এখান থেকে আপনাকে SSD ড্রাইভকে First Boot অর্ডার হিসেবে সেটিংস করতে হবে।\nউপরের দুটি ক্ষেত্রেই রিবুট করলে আপনি দেখতে পারবেন যে আপনার SSD ড্রাইভটি C Drive আকারে সিস্টেমে ব্যবহার হওয়া শুরু হয়ে গিয়েছে।\nনতুন SSD তে সফল ভাবে উইন্ডোজ মাইগ্রেশন করা হয়ে গেলে এবং নতুন ড্রাইভে উইন্ডোজ সফল ভাবে রানিং করতে পারলে আপনাকে অভিনন্দন জানাচ্ছি! তবে এখন আমাদেরকে ড্রাইভে কিছু ফিনিশিং টাচ দিতে হবে যাতে সলিড ড্রাইভে উইন্ডোজটি কোনো সমস্যা ছাড়াই চলতে পারে। ফিনিশিং টাচ হিসেবে আমরা যা করবো সেগুলো হচ্ছে:\n১) TRIM অন করে রাখতে হবে: TRIM হচ্ছে একটি স্পেশাল কমান্ড সেট যেটা SSD এর খালি স্থানগুলোকে ম্যানেজ করে ড্রাইভকে সঠিক পারফরমেন্সে চলতে সাহায্য করে। TRIM সম্পর্কে আরো জানতে উইকিপেডিয়ার এই আর্টিকেলটি এক নজরে দেখে নিতে পারেন। আপনার ড্রাইভে TRIM অন রয়েছে কিনা সেটা যাচাই করার জন্য কমান্ড প্রমোট (Run as Administrator হিসেবে) চালু করুন এবং নিচের কমান্ড লিখে এন্টার দিন:\nএই কমান্ড টি লিখে এন্টার দিলে দুটি রেজাল্ট পাবেন।0কিংবা 1 । রেজাল্টে যদি ০ (শুন্য) আসে তাহলে আপনার SSD তে TRIM চালু করা নেই, এবং রেজাল্টে যদি 1 আসে তাহলে বুঝবেন যে এটা ড্রাইভে একটিভ করা রয়েছে। আপনার ড্রাইভে এটা একটিভ করা না থাকলে একটিভ করার জন্য নিচের কমান্ড টি লিখে এন্টার দিন:\n২) ডিফ্রাগমেন্টেশন অফ করে রাখতে হবে: একটি SSD তে ডিফ্রাগমেন্টেশনের (Defragmentation) কোনো দরকার হয় না, এবং অধিকাংশ ম্যানুফেকচার কোম্পানি এটা না করতে আমাদেরকে উৎসাহ দিয়ে থাকেন। কারণ প্রয়োজন পড়লে এখন উইন্ডোজ নিজে থেকেই আপনার ড্রাইভটিকে ডিফ্রাগমেন্টেশন করে নিবে। ডিফ্রাগমেন্টেশন অফ করার জন্য স্টার্ট বারের সার্চে লিখুন dfrgui এবং Disk Defragmenter টুলটি চালু করুন, এবার এখানে এসে Select Disks থেকে আপনার সলিড ড্রাইভটি আনচেক করে দিন।\nঅভিনন্দন! আপনি সফলভাবে পুরোনো হার্ড ড্রাইভ থেকে SSD তে আপনার উইন্ডোজকে মাইগ্রেট করতে পেরেছেন। এতে করে অনেক সময় বেঁচে গেল এবং নতুন করে SSD তে উইন্ডোজ সেটআপ দেওয়া এবং পারসোনাল সেটিংস ও সফটওয়্যার ইন্সটলেশনের ঝামেলা থেকে আপনি বেঁচে গেলেন।\nহার্ড ড্রাইভের চাইতে একটি SSD তে উইন্ডোজ সিস্টেম ব্যবহার করলেই আপনি বুঝতে পারবেন যে কতটা দ্রুত এবং ফাস্ট সময়ে আপনার পিসি বুট আপ হচ্ছে এবং ২/৩ মিনিটের মধ্যেই পিসিকে আপনি সম্পূর্ণ ভাবে রিবুট করতে পারবেন SSD এর স্পিডের কারণে! মাইগ্রেশনের সময় অনাকাঙ্খিত এরর থেকে বাঁচতে হলে এই সিম্পল গাইডলাইনটি ফলো করুন এবং ধারণা না থাকলে উল্টাপাল্টা ভাবে কোনো অপশনে ঘাঁটাঘাটি করবেন না।\nImages: WiREBD and Shutterstock.com\nTags: উইন্ডোজ মাইগ্রেশনএসএসডিটিউটোরিয়াল\nইন্টেলের ফ্রি টুল ইউজ করে ১ ক্লিকে সিপিইউ ওভার ক্লক ও পারফর্মেন্স বুস্ট করা যাবে!


১৪ সেপ্টেম্বর ২০১৩, ০০:০৩\nআপডেট: ১৪ সেপ্টেম্বর ২০১৩, ০০:০৩\nবৃহত্তর সুন্দরবনের অংশ রামপালে ভারতীয় কোম্পানির সঙ্গে যৌথভাবে কয়লাভিত্তিক বিদ্যুৎকেন্দ্র প্রতিষ্ঠার বিরোধিতাকারীদের জ্ঞানের বহর নিয়ে সম্প্রতি জ্বালানি উপদেষ্টা সংশয় প্রকাশ করেছেন এবং তাঁদের পরামর্শ দিয়েছেন পড়াশোনা করতে। বাংলাদেশে ভারতীয় হাইকমিশনার বলেছেন, সুন্দরবন ক্ষতি বা ধ্বংসের কথা একটা গুজব, আসলে কোনো ক্ষতি হবে না। পরিবেশমন্ত্রী বলেছেন, ক্ষতি হলে এ প্রকল্প বন্ধ করে দেওয়া হবে। বিদ্যুৎসচিব বলেছেন, এ প্রকল্পে কোনো ক্ষতি হবে না বরং সুন্দরবন আরও সুরক্ষিত হবে! জ্বালানি উপদেষ্টা জেনে হয়তো খুশি হবেন, তাঁর পরামর্শ পাওয়ার আগেই এ বিষয় নিয়ে আমরা অধ্যয়ন করেছি, বিশেষজ্ঞদের গবেষণা দেখেছি, তাঁদের কথা শুনেছি। আমরা যুক্তরাষ্ট্র, ভারত, চীনসহ বিভিন্ন দেশের অভিজ্ঞতা পর্যালোচনা করেছি। সর্বোপরি, সুন্দরবনের দিকে এভাবে আগে কখনো মনোযোগ দিয়ে তাকাইনি, এবার তাকিয়েছি; এই বিশাল জগৎ সম্পর্কে জানা-বোঝার চেষ্টা এখন অব্যাহত রেখেছি। তবে এই পড়াশোনার কারণেই আমরা রামপাল প্রকল্পের ভয়াবহতা সম্পর্কে নিশ্চিত হয়েছি এবং তার বিরোধিতায় সক্রিয় হয়েছি। প্রকৃতপক্ষে এ বিদ্যুৎকেন্দ্র প্রতিষ্ঠার আয়োজনের বিরুদ্ধে প্রথম প্রতিবাদ আসে ‘রামপাল কৃষিজমি রক্ষা সংগ্রাম পরিষদ’সহ সুন্দরবন এলাকার মানুষের কাছ থেকেই। ধারাবাহিক কর্মসূচির একপর্যায়ে তাঁরা আমাদের অনেকের সঙ্গেই যোগাযোগ করেন। আমরা তখন থেকেই বিষয়টি গুরুত্ব দিয়ে বোঝার চেষ্টা করি। বিশেষজ্ঞদের সঙ্গে কথা বলা ছাড়াও ‘তেল-গ্যাস খনিজ সম্পদ ও বিদ্যুৎ-বন্দর রক্ষা জাতীয় কমিটি’র পক্ষ থেকে আমরা এলাকায় যাই; দিন, সপ্তাহ, মাস ধরে অনুসন্ধান করি; প্রতিবাদী মানুষের সঙ্গে কথা বলি। প্রকল্পের প্রধান স্থানীয় সংগঠক খুলনার সাবেক মেয়রের সঙ্গে কথা বলাও বাদ রাখিনি। তবে সরকারকে প্রথম থেকেই অসহিষ্ণু ও একগুঁয়ে দেখা গেছে। স্বচ্ছতা, যুক্তি, বিধি—এসব দিকে তাঁরা যাননি। সে জন্য এলাকায় গিয়ে আমরা সরকারের পুলিশ ও সন্ত্রাসী বাহিনী দ্বারা একাধিকবার আক্রান্তও হয়েছি। সব বিশ্লেষণ, অধ্যয়ন, গবেষণা, অভিজ্ঞতা পর্যালোচনা করে আমরা যা পেয়েছি, সেগুলো হলো প্রথমত, এ প্রকল্প নিয়ে ভারতের সঙ্গে বাংলাদেশের চুক্তি অসম ও অস্বচ্ছ। দ্বিতীয়ত, এ প্রকল্পের জন্য যে স্থান নির্বাচন করা হয়েছে, তাতে বাংলাদেশ ও সারা বিশ্বের অমূল্য সম্পদ, দেশে ঘন ঘন প্রাকৃতিক বিপর্যয়ের মুখে শক্তিশালী প্রাকৃতিক রক্ষা বর্ম এবং অসাধারণ জীববৈচিত্র্যের আধার সুন্দরবনকে বাঁচানো যাবে না। আর তৃতীয়ত, এ প্রকল্প বাস্তবায়নের প্রথম থেকেই অনিয়ম, নিপীড়ন শুরু হয়েছে। প্রয়োজনীয় সমীক্ষার শর্ত পূরণ না করেই জমি অধিগ্রহণ করা হয়েছে। সন্ত্রাসী ও পুলিশ দিয়ে জোরপূর্বক গরিব মানুষকে উচ্ছেদ করা হয়েছে। সুন্দরবন এমনিতেই বিপন্ন। সামগ্রিক অর্থনীতিতে দখলের প্রবণতা বাড়ার সঙ্গে সঙ্গে সুন্দরবনেও কাঠসহ বনজ সম্পদ নির্বিচারে লুণ্ঠন ও জমি দখলের প্রবণতা বেড়েছে। সুন্দরবনের এই বিপন্ন অবস্থার কারণ সরকারি নির্বিশেষে প্রশাসন-দখলদার-লুটেরা চক্রের ক্রমবর্ধমান তৎপরতা। এ-যাবৎকাল এসব তৎপরতা বেআইনিভাবেই চলেছে, এখন আইনি প্রক্রিয়াতেই সুন্দরবন অঞ্চল দখল, লুণ্ঠন ও ধ্বংস করার ব্যবস্থা চলছে। শিপইয়ার্ড, জাহাজভাঙা শিল্প ছাড়াও জমি দখলের শকুনি উৎসব দেখা যাচ্ছে। সুন্দরবন-সংলগ্ন এলাকায় গেলেই একটু পর পর ভূমিদস্যুসহ বিভিন্ন ব্যবসায়িক কোম্পানির সাইনবোর্ড দেখা যায়। সুন্দরবন ধ্বংস নিশ্চিত ও ত্বরান্বিত করতে সবচেয়ে বড় আক্রমণ নিয়ে এগিয়ে আসছে ‘রামপাল কয়লাভিত্তিক বিদ্যুৎ প্রকল্প’। এ প্রকল্প যে সুন্দরবনকে ধ্বংসের ব্যবস্থা করবে, সে বিষয়টি বিভিন্ন বিশেষজ্ঞ দল নিবিড় গবেষণা করে নিশ্চিত করেছে। পরিষ্কার দেখানো হয়েছে, কীভাবে এই প্রকল্প সুন্দরবন ও তার বেঁচে থাকার অবলম্বন পানি, বায়ু ও জীববৈচিত্র্যকে বিনাশ করবে। শুধু তা-ই নয়, এই দূষণ ২৫ কিলোমিটারের মধ্যে খুলনা, বাগেরহাট ও সাতক্ষীরা শহরকেও বসবাসের অনুপযোগী করে তুলবে। বিভিন্ন বিশেষজ্ঞ মতামত, ভারতের অভিজ্ঞতা, পরিবেশ সমীক্ষা নিয়ে প্রহসন ইত্যাদি নিয়ে বিস্তৃত বিশ্লেষণ আমরা পুস্তিকাকারে প্রকাশ করেছি, যা এখন ওয়েবেও পাওয়া যাচ্ছে: <http://ncbd.org/?p=779> বাংলাদেশে ঘূর্ণিঝড়, জলোচ্ছ্বাসের মতো প্রাকৃতিক দুর্যোগ প্রায়ই ঘটে থাকে। এর শিকার হয় প্রধানত উপকূলীয় অঞ্চলের লাখ লাখ মানুষ। কয়েক বছর আগের সিডর, আইলার ভুক্তভোগী মানুষকে এখনো আশ্রয়হীন থাকতে হচ্ছে। যদি সুন্দরবন না থাকত, বিশেষজ্ঞরা বলেন, গত প্রাকৃতিক দুর্যোগেই তিন থেকে পাঁচ লাখ মানুষ সঙ্গে সঙ্গে নিহত হতো, আশ্রয়হীন-কর্মহীন মানুষের সংখ্যা হতো আরও কয়েক গুণ। তাহলে গত শত বছরে কত মানুষকে রক্ষা করেছে সুন্দরবন? আগামী শত বছরে কত কোটি মানুষের জীবন এই সুন্দরবন টিকে থাকার ওপর নির্ভর করে? যেকোনো প্রাকৃতিক দুর্যোগ এলে সুন্দরবন তার আঘাত নিজে গ্রহণ করে, মায়ের মতো নিজে ক্ষতবিক্ষত হয়েও সবাইকে বিপদ থেকে আগলে রাখে। প্রকৃতির আঘাত সুন্দরবনের মতো প্রাকৃতিক বন সহ্য করতে পারে, ঠিকই পুনরুৎপাদন করে নিজের জগৎকে। মানুষের সৃষ্ট আঘাত, বিশেষত তা যদি রামপাল প্রকল্পের মতো কিছু হয়, তার পক্ষে বহন করা দুঃসাধ্য। কয়লাভিত্তিক বিদ্যুৎকেন্দ্র মারাত্মক পরিবেশদূষণ ঘটায় বলে সাধারণত বিশ্বের বিভিন্ন দেশে সংরক্ষিত বনভূমি ও বসতির ১৫ থেকে ২৫ কিলোমিটারের মধ্যে কয়লা বিদ্যুৎকেন্দ্র নির্মাণের অনুমোদন দেওয়া হয় না। ভারতের ‘ওয়াইল্ড লাইফ প্রটেকশন অ্যাক্ট, ১৯৭২’ অনুযায়ী, বিদ্যুৎকেন্দ্রের ১৫ কিলোমিটার ব্যাসার্ধের মধ্যে এবং ভারতের পরিবেশ ও বন মন্ত্রণালয় প্রণীত ‘পরিবেশ সমীক্ষা বা ইআইএ গাইডলাইন ম্যানুয়াল, ২০১০’ অনুযায়ী, কয়লাভিত্তিক তাপবিদ্যুৎকেন্দ্রের ২৫ কিলোমিটারের মধ্যে কোনো বাঘ/ হাতি সংরক্ষণ অঞ্চল, জীববৈচিত্র্যের জন্য গুরুত্বপূর্ণ বনাঞ্চল, জাতীয় উদ্যান, বন্য প্রাণীর অভয়ারণ্য কিংবা অন্য কোনো সংরক্ষিত বনাঞ্চল থাকা চলবে না। ভারতীয় পরিবেশ ও বন মন্ত্রণালয়ের ‘তাপবিদ্যুৎকেন্দ্র স্থাপন-সংক্রান্ত গাইডলাইন, ১৯৮৭’ অনুসারেও কোনো সংরক্ষিত বনাঞ্চলের ২৫ কিলোমিটারের মধ্যে কোনো কয়লাভিত্তিক তাপবিদ্যুৎকেন্দ্র স্থাপন করা যায় না। এ জন্য গত কয়েক বছরে ভারতের কর্ণাটক, মধ্য প্রদেশ ও তামিলনাড়ুতে তিনটি বিদ্যুৎ প্রকল্প বাতিল হয়েছে (দেখুন, দ্য হিন্দু, ২৫ মে, ২০১২)। অর্থাৎ ভারতীয় কোম্পানি এনটিপিসিকে বাংলাদেশের সুন্দরবনের যত কাছে (সরকারের ষ্যমতো ১৪ কিলোমিটার, অন্য হিসাবে নয় কিলোমিটার) পরিবেশ ধ্বংসকারী কয়লা বিদ্যুৎকেন্দ্র নির্মাণ করতে দেওয়া হচ্ছে, তার নিজ দেশ ভারতে হলে সেখানকার আইন অনুযায়ী তা তারা করতে পারত না! যাঁরা বলছেন, এ প্রকল্পে সুন্দরবনের কোনো ক্ষতি হবে না, এখানে সুপারক্রিটিক্যাল টেকনোলজি ব্যবহূত হবে, তাঁরা যদি তাঁদের এসব যুক্তি ভারত সরকারকে বোঝাতে পারতেন, তাহলে ভারতে আরও তিনটি বিদ্যুৎকেন্দ্রের কাজ এখনই শুরু করা যেত! নিশ্চয়ই, বিদ্যুৎ আমাদের অন্যতম অগ্রাধিকার। কিন্তু এটা তো সবাই স্বীকার করবেন, আমাদের বিদ্যুৎ দরকার দেশের উন্নয়নের জন্য, দেশকে ধ্বংস করার জন্য নয়। বিদ্যুৎ দরকার জীবনকে স্বচ্ছন্দ, আরামদায়ক ও সম্প্রসারণ করার জন্য, জীবনকে বিপর্যস্ত করার জন্য নয়। কিন্তু বারবার বিদ্যুৎ-সংকট সমাধানের নামে সরকার এমন পথে হাঁটছে, যা মুষ্টিমেয় কারও কারও জন্য লাভজনক হলেও দেশ ও জনগণের জন্য বিপদের পাহাড় তৈরি করে। এ কথাটা মাথায় গেঁথে নেওয়া দরকার যে বিদ্যুৎ উৎপাদনের অনেক বিকল্প আছে, সুন্দরবনের কোনো বিকল্প নেই। বিদ্যুৎকেন্দ্র অন্যত্র বানানো যায়, অন্য উৎস থেকে বিদ্যুৎ তৈরি করা যায়, কিন্তু আরেকটা সুন্দরবন ইচ্ছা করলেই বানানো যায় না। বিদ্যুৎ-সংকট সমাধানে স্বল্প মেয়াদে, মধ্য মেয়াদে ও দীর্ঘ মেয়াদে বিভিন্ন পথ আছে। কম দামে নিরবচ্ছিন্ন বিদ্যুৎ সরবরাহের সহজ পথ সরকার কীভাবে গ্রহণ করবে, যদি দেশি-বিদেশি কিছু গোষ্ঠীকে ব্যবসা দেওয়া তার প্রধান অগ্রাধিকার হয়? একদিকে বঙ্গোপসাগরের বিশাল গ্যাসসম্পদ বিদেশি কোম্পানির হাতে তুলে দেওয়ার আয়োজন, অন্যদিকে বিদ্যুতের মুলা ঝুলিয়ে সুন্দরবন ধ্বংসের ব্যবস্থা!\nলেখকের কলাম খোলা কলম\n‘বাউল’ হওয়া না-হওয়া\nরাসায়নিক অস্ত্রে আমেরিকার আপত্তি


কর্মসংস্থান সৃষ্টির সঙ্গে বাজেটীয় কৌশলের অসামঞ্জস্যUpdate24.net\nকর্মসংস্থান সৃষ্টির সঙ্গে বাজেটীয় কৌশলের অসামঞ্জস্য\nফয়েজ আহমদ তৈয়্যব।। বাংলাদেশ পরিসংখ্যান ব্যুরোর ২০১৬-১৭ অর্থবছরের শ্রমশক্তি জরিপ অনুযায়ী দেশে মোট কর্মোপযোগী মানুষের সংখ্যা ১০ কোটি ৯১ লাখ। এর মধ্যে কর্মে নিয়োজিত ৬ কোটি ৮ লাখ। বাকি ৪ কোটি ৮২ লাখ ৮০ হাজার বেকার না আছে শিক্ষায়, না প্রশিক্ষণে, না কাজে। দক্ষিণ এশিয়ার দেশগুলোয় জিডিপির ১ শতাংশ প্রবৃদ্ধিতে কী পরিমাণ কর্মসংস্থান হয়, তা ‘ইকোনমেট্রিক’ মডেলের মাধ্যমে প্রাক্কলন করে বিশ্বব্যাংক দেখিয়েছে, ১ শতাংশ জিডিপি প্রবৃদ্ধির বিপরীতে ভারতে নতুন কর্মসংস্থান সৃষ্টি হয় ৭ লাখ ৫০ হাজার, পাকিস্তানে এর পরিমাণ ২ লাখ, বাংলাদেশে ১ লাখ ১০ হাজার। প্রমাণিত কর্মহীন প্রবৃদ্ধি বা ‘জবলেস গ্রোথ’ সত্ত্বেও সরকার ও প্রশাসন কেন বিপর্যয় সৃষ্টিকারী বেকারত্ব সমস্যার সমাধানে ক্রমাগত ব্যর্থ হচ্ছে, তা সমন্বিত ও টেকসই উন্নয়নের নিরিখে বেশ কয়েকটি যৌক্তিক দৃষ্টিকোণ থেকে বিবেচনায় নিতে হবে।\nবাজেটে কর্মসংস্থানকেন্দ্রিক বিশেষ উদ্যোগ নেই\nশ্রম ও কর্মসংস্থান মন্ত্রণালয়ের বাজেট মাত্র শূন্য দশমিক শূন্য ৫ শতাংশ। ন্যাশনাল সার্ভিস কর্মসূচির আওতায় সারা দেশে বেকারদের কাজের সুযোগ সৃষ্টির (ঘরে ঘরে চাকরি) নির্বাচনী ইশতেহার ঘোষণা ছিল ক্ষমতাসীন দলের, বাস্তবে এটি নিয়ে কাজই করেনি তারা। বাজেটে কোন মন্ত্রণালয়ে আগামী এক বছরে প্রশাসনের সব স্তরে কী পরিমাণ শূন্যস্থান পূরণ করা হবে, তার কোনো টার্গেট বা ট্র্যাকিং ড্যাশবোর্ডের উদ্যোগ নেয়া হয়নি; নতুন পদ সৃষ্টির উদ্যোগ তো দূরের কথা। উন্নত বিশ্বে কর্মসংস্থান বিশেষ সংকটে পড়লে (সাধারণত ১০ শতাংশের কাছাকাছি গেলেই) সরকারি ও বেসরকারি খাতে নিয়োগ বাড়াতে ক্র্যাশ প্রোগ্রাম চালু একটি প্রতিষ্ঠিত সংস্কৃতি, যেখানে মাস ভিত্তিতে নতুন কর্মসংস্থানকে রেকর্ড করা হয়।\nসমন্বিত কর্মসংস্থান পরিকল্পনার অভাব\nসরকারি চাকরিজীবীদের বেতন বেসরকারি চাকরি বাজারের সঙ্গে ভারসাম্যপূর্ণভাবে সামঞ্জস্যে রেখে, একই বাজেটে বেশি কর্মসংস্থানের কৌশল না নিয়ে ব্যাপক শূন্যস্থান খালি রেখে দলীয় সমর্থনের অনুকূলে কমসংখ্যক লোককে উচ্চবেতন দিয়ে তুষ্ট রাখার হীনতা দেখিয়েছে সরকার। সরকারি কাজের পদ্ধতিকে কারিগরি আধুনিকায়নের মাধ্যমে স্বচ্ছ ও দুর্নীতিমুক্ত করার দিকে না হেঁটে ঘুষ ও দুর্নীতি রোধের কথা বলে বেতন বাড়ানো হয়েছে, যা শুধু বুমেরাংই হয়নি, বরং মেধা ব্যবস্থাপনা ও উৎপাদনশীলতায় হয়েছে কাল। দেশের বাজেটের সর্বোচ্চ ১৭ দশমিক ৯৮ শতাংশ বরাদ্দ পেয়েছে পাবলিক সার্ভিস, যেখানে দেশের ৯৭ শতাংশ শ্রমবাজারের চাহিদা মেটাচ্ছে অনানুষ্ঠানিক ও বেসরকারি খাত। সরকারি চাকরিতে বেশি বেতন হওয়ায় পুরো দেশের মেধাবীরা অনুৎপাদনশীল সরকারি খাতে কাজের দিকে ঝুঁকছেন। এতে ডাক্তার-ইঞ্জিনিয়ারসহ বিজ্ঞান ও প্রযুক্তির বিশেষায়িত কারিগরি শিক্ষায় উচ্চশিক্ষিত যুবক সাধারণ ক্যাডারের সরকারি কর্মে ঢুকে সাধারণ প্রশাসনিক কাজ করছেন। ফলে দেশের কারিগরি খাতে বিদেশীদের কর্মসংস্থানের পথ ব্যাপকভাবে উন্মুক্ত হচ্ছে। দেশের কারিগরি শিক্ষা বাজেটও অপব্যয়িত হচ্ছে এবং বিশেষায়িত উচ্চশিক্ষাই প্রকারান্তে কর্মহীন হচ্ছে।\nক্যাডার পদবির বাইরে তৃতীয় ও চতুর্থ শ্রেণীর পদগুলোর নিয়োগও ঘুষভিত্তিক প্রশাসনে কেন্দ্রীভূত রাজনৈতিক তদবিরের ইচ্ছানির্ভর। বিশেষজ্ঞ পদেও নতুন নিয়োগ দলীয় ক্ষমতায় কেন্দ্রীভূত বলে দলীয় না পাওয়া গেলে পদ ফাঁকা থাকছে। অযোগ্য দলীয় লোকেরা স্থায়ী কর্মসংস্থানের বদলে ঘুষ ও তদবিরের দালালি করছে। সরকারি ও বেসরকারি চাকরিতে আনুপাতিক হারে প্রতিবন্ধী নিয়োগের সামাজিক দায়বদ্ধতার দিকটি একেবারেই অবহেলিত বলে বাংলদেশের প্রতিবন্ধীদের প্রায় সবাই কর্মহীন; যারা কিছুমাত্র কর্মহীন ভাতা পান, তা আবার টেকসই নয়।\nবাজেটীয় কৌশলের লজ্জাজনক অদূরদর্শিতা\nবিনিয়োগের পরিমাণ জিডিপির ১ শতাংশ বাড়াতে হলে ২৫ হাজার কোটি টাকার অতিরিক্ত বিনিয়োগ প্রয়োজন। ফলে অর্থনীতিবিদদের অনেকেই সেবা খাতে করপোরেট কর কমানোর পক্ষে বলেছেন। প্রস্তাবিত বাজেটে কৌশলহীন ও শর্তহীনভাবে বাদবাকি সব করপোরেট ও সেবা খাতকে বাদ দিয়ে শুধু ব্যাংকিং খাতের কর কমানো হয়েছে। এ কর হ্রাসের সঙ্গে রাজধানী থেকে ব্যবসা বিকেন্দ্রীকরণ এবং কর্মসংস্থানের কোনো শর্ত রাখা হয়নি, যা অবাক করা। অথচ এর সঙ্গে স্বাভাবিকভাবেই কিছু শর্ত জুড়ে দেয়া যেত— ক. ঋণ প্রদান ব্যবস্থাপনায় সুনির্দিষ্ট স্বচ্ছতা আনা এবং খেলাপি ঋণের জন্য সঞ্চিতি বাড়ানোর টার্গেট দেয়া যেত, যাতে ব্যাংকগুলো এবং প্রাতিষ্ঠানিক অর্থনীতি শক্তিশালী হয়ে বেসরকারি বিনিয়োগে প্রাণ ফেরাতে পারত; খ. সুদহার কমানোর উদ্যোগ নেয়া যেত, এতে অভ্যন্তরীণ বিনিয়োগ ও উদ্যোক্তা সৃষ্টির বাধা বেশ কমে যেত; গ. দেয়া যেত ব্যাংকগুলোর সামাজিক দায়বদ্ধতার খাত ও বরাদ্দ (করপোরেট সোস্যাল রেসপন্সিবিলিটির কোর ভ্যালু ও বাজেট) বাড়ানোর টার্গেট। এতেও নতুন নতুন সামাজিক কর্মসংস্থান বাড়তে পারত। শর্তহীন কর রেয়াতে অতিরিক্ত মুনাফার অর্থ লভ্যাংশ হিসেবে দলীয় মদদপুষ্ট মালিক ও পরিচালকদের পকেটে চলে যাবে, কিছু পাচার হবে। আদতে তা কর্মসংস্থান বাড়াতে এবং উদ্যোক্তা সৃষ্টিতে ভূমিকা রাখবে না, যেহেতু সুদ কমছে না।\nঅনলাইন পণ্য বা সেবা কেনাবেচায় ভ্যাট আদায়ের সুপারিশ ই-কমার্স খাতের জন্য বড় ধরনের সমস্যা সৃষ্টি করবে। অনলাইন কেনাকাটা যেখানে নতুন কর্মসংস্থান তৈরি ও নগরের রাস্তার যানজট কমাতে ভূমিকা রাখে, সেখানে এই বিকাশমান খাতে ভ্যাট বৃদ্ধি আরেকটি চরম অদূরদর্শিতা। ছোট ফ্ল্যাটে ভ্যাট আরোপ একদিকে মধ্যবিত্তের আবাসন সংকট বাড়াবে, অন্যদিকে ছোট অফিস নিয়ে কোম্পানি দেয়ার পরিকল্পনা করা যুবকের স্থায়ী ও চলতি আমানত (ক্যাপেক্স এবং ভাড়া হিসেবে ওপেক্স) দুটোই বাড়বে। এভাবে দেখা যাচ্ছে বাজেট কৌশল ও পরিকল্পনায় কর্মসংস্থান-বিষয়ক দিকগুলোয় উদ্দেশ্যহীনতা ও দূরদর্শিতার অভাব প্রকট, বিপরীতে প্রতিষ্ঠিত হয়েছে আর্থিক খাতের দুর্বৃত্ত রাজনৈতিক সুবিধাবাদ।\nশ্রমবাজারের চাহিদার সঙ্গে শিক্ষার আসন বরাদ্দের অসামঞ্জস্য\nকলেজ, বিশ্ববিদ্যালয়ের শিক্ষার বিষয় ও আসন বিন্যাস গতানুগতিক। শ্রমবাজারের মোট বার্ষিক চাহিদানির্ভর নতুন নতুন বিষয় চালু ও পুরনো বিষয় পরিবর্তনের ধারা প্রতিষ্ঠিত হয়নি। নতুন ও বিশেষায়িত চাহিদার স্কিল সেটগুলোয় পর্যাপ্ত মানবসম্পদের অভাব রয়েছে, আবার সরকার বিসিএস সাধারণ ক্যাডারের নাম করে বিশেষায়িতদের অনুৎপাদনশীল দাপ্তরিক কাজে নিয়োগ দিচ্ছে। কারগরি শিক্ষার সঙ্গে দীর্ঘমেয়াদি ইন্ডাস্ট্রিয়াল অ্যাটাচমেন্ট ও উচ্চমান ট্রেনিং, বাজারের ঝোঁক ও সমস্যার কেস স্টাডি, থিসিস এবং মূল্যায়ন ব্যবস্থার যোগ না থাকায় স্কুলশিক্ষার সঙ্গে কারিগরি শ্রমের বাজার চাহিদার বিস্তর ফারাক তৈরি হয়েছে। বেসরকারি খাতে বেতন কম ও দীর্ঘ শ্রমঘণ্টা থাকার কারণেও সরকারি খাতে আগ্রহ বাড়ছে। মেধা ও উৎপাদনশীল খাতের ভারসাম্য নষ্ট হচ্ছে এতে। ফলে কর্ম খালি থাকলেও বাজারে মানসম্পন্ন মানবসম্পদ নেই প্রকট যোগ্য লোকের অভাবে। অর্থাৎ বাংলাদেশের শিক্ষা ব্যবস্থা বাজারের সঙ্গে সামঞ্জস্যপূর্ণ ও যোগ্য লোক তৈরির আদলে তৈরি করা হয়নি, যা বিদেশীদের কর্মসংস্থান উন্মুক্ত করছে বেশ ভালোভাবে।\nসরকারি-বেসরকারি খাতে গবেষণা হচ্ছে একেবারেই কম। সরকারি বিশ্ববিদ্যালয়ের মোট বাজেটের মাত্র ২ শতাংশ গবেষণায় ব্যয় হয়। কিছু বেসরকারি বিশ্ববিদ্যালয়ে ভালো মানের গবেষণা হচ্ছে। কিন্তু গবেষণাকর্ম কাগজেই থেকে যাচ্ছে। গবেষণার সুফল গ্রাহক প্রান্তে না আসায় গবেষক কাজ শেষে কার্যত বেকার হয়ে পড়েন বা বিদেশে চলে যাওয়ার চেষ্টায় থাকেন। কর্মসংস্থানে দেশী গবেষক ও গবেষণা অবহেলিত বলে বিভিন্ন খাতে উন্নয়নের টেকসই দিকগুলোও অবহেলিত থাকছে, কর্মসংস্থান তো বটেই।\nঅন্যদিকে সেমিস্কিল কাজের (নির্মাণ শ্রম, প্লাম্বিং, কার্পেন্টিং, পেইন্টিং, ওয়েল্ডিং, অটোমোবাইল, ইলেকট্রিশিয়ান, গৃহশ্রম ইত্যাদি) শত শত স্বল্প কারিগরি সক্ষমতার কর্মসংস্থানকে সহজ প্রশিক্ষণের মাধ্যমে সনদসহ প্রতিষ্ঠানিকীকরণ করা হয়নি বলে এসব খাতে কাজ করা লোকেরা স্বীকৃতিহীন থাকছে, আনুষ্ঠানিক নিয়োগ পাচ্ছে না। ফলে এ খাতগুলো এজেন্টের মাধ্যমে আউটসোর্স হয়ে পড়ায় মূল শ্রমিকরা ঠকছেন। আরেকটি দিক হচ্ছে, স্বীকৃতি না থাকায় এ খাতগুলো পেশা হিসেবেও জনপ্রিয় হচ্ছে না। স্বল্পসংখ্যক সেমিস্কিল্ড শ্রমিক দীর্ঘ শ্রমঘণ্টায় রাত-দিন কাজ করছেন এবং এতে ব্যাপক কমিশন হাতিয়ে নিচ্ছে দালাল বা এজেন্ট। অথচ এ খাতগুলোকে সনদসহ প্রাতিষ্ঠানিক করে এর সঙ্গে মানবিক শ্রমঘণ্টার বিধান আনা গেলে এখানে প্রচুর লোকের কর্মসংস্থান হতে পারে।\nবড় বড় অবকাঠামো প্রকল্প কর্মসংস্থান তৈরিতে ব্যর্থ\nবাংলাদেশের প্রায় প্রতিটি মাঝারি ও বড় অবকাঠামো প্রকল্প বৈদেশিক ঋণনির্ভর। এ ঋণগুলো এমনই শর্ত যুক্ত যে, এখানে ৭৫ থেকে ৮৫ শতাংশ পর্যন্ত কাঁচামাল ডিজাইন, এমনকি স্কিল্ড, সেমিস্কিল্ড শ্রমিকও ঋণদাতা দেশ থেকে আসতে বাধ্য। ফলে এ প্রকল্পগুলোয় দেশীয়দের কর্মসংস্থানের সুযোগ নেই; সুযোগ রাখা হয়নি ‘টেকনোলজি ট্রান্সফারের’ও। ফলে দেশীয় মানবসম্পদের কারিগরি সক্ষমতা বৃদ্ধির ভবিষ্যৎ দীর্ঘমেয়াদে বড়ই নাজুক অবস্থায় রয়েছে।\nশিক্ষা ও সেবা খাতের নিয়োগ জনমিতিক হিসেবে বিন্যস্ত নয়\nআমাদের দেশে স্থানীয় সরকারের আকার ও পদ সংখ্যা ওই এলাকার মোট জনসংখ্যার অনুপাতে বিন্যস্ত নয়। জনসংখ্যা অনুপাতে পুলিশ, আদালত, হাসপাতাল, ডাক্তার, নার্স, পোস্ট অফিস, কাজী অফিস, পরিচ্ছন্নতা কর্মী ইত্যাদি নেই। জনসংখ্যা অনুপাতে স্কুল নেই এবং নেই শিক্ষকও। আধুনিক শিক্ষা উপকরণহীন শুধু ব্ল্যাকবোর্ড ও টেবিল-চেয়ারের ক্লাসে ৬০ থেকে ১০০ জন ছাত্রছাত্রী মানহীন গতানুগতিকভাবে শিক্ষালাভ করছে। অথচ স্কুল ও শিক্ষক মাথাপিছু জনমিতির হিসাবে করা গেলে শুধু শিক্ষা খাতেই ব্যাপক কর্মসংস্থানের সুযোগ আছে, এমন সুযোগ আছে স্বাস্থ্য ও পরিচ্ছন্নতা খাতগুলোয়ও।\nকৃষি কর্মসংস্থান সংকুচিত হচ্ছে\nবিভিন্ন কারণে বছরে প্রায় ১ থেকে ১ দশমিক ৫ শতাংশ করে কৃষিজমি কমছে। ফলন চাহিদানির্ভর এবং সমন্বিত নয়। এ সবকিছুর ফল হলো, কৃষক পণ্যের উৎপাদন মূল্য পাচ্ছেন না। ফলে কৃষি খাতে কর্মসংস্থান বাড়ছে না এবং কৃষি থেকে উৎসাহ হারাচ্ছেন। কৃষি খাতের গতানুগতিক ভর্তুকির প্রক্রিয়া দুর্নীতিসহায়ক, সার ও ডিজেলের ভর্তুকি কৃষক প্রান্তে পৌঁছে না। তাই বাজেটে চাহিদার সঙ্গে সমন্বিত রেজিস্ট্রেশনভিত্তিক ফলন ব্যবস্থাপনা এবং বাধ্যতামূলকভাবে উৎপাদন মূল্যের সঙ্গে সামঞ্জস্যপূর্ণ বাজারমূল্য প্রদানের (পণ্যমূল্যে কৃষক প্রান্তে সরাসরি ইন্টারফেসের ভর্তুকি) একটা কৌশলগত পদ্ধতি চালুর দরকার ছিল, যা বিশ্বের দেশে দেশে বহু আগেই প্রবর্তিত। ফলন উৎপাদনকে অভ্যন্তরীণ ও বৈদেশিক বাজার চাহিদা, দুর্যোগ ব্যবস্থাপনা এবং আমদানি-রফতানির চাহিদার সঙ্গে সামঞ্জস্যপূর্ণ করে তোলা হয়নি। ফলনের সর্বনিম্ন বাজারমূল্য উৎপাদন খরচের বিপরীতে নিয়ন্ত্রিত নয়। কৃষিতে পণ্যের উৎপাদন মূল্য ও শ্রমমূল্য না আসায় কর্মসংস্থান কমছে। ফলে কৃষিভিত্তিক অর্থনীতি সার্বিকভাবে বাংলাদেশের কর্মসংস্থান এগিয়ে নিতে পারছে না।\nস্থবির শিল্প খাত\nরাজনৈতিক আস্থাহীনতা, গুম, খুন, চাঁদা, দীর্ঘ জটিল ব্যবসা শুরুর প্রক্রিয়া, জমি ও ফ্ল্যাটের উচ্চমূল্য এবং ভাড়া ও উচ্চসুদের মতো কারণে অভ্যন্তরীণ বিনিয়োগ বাড়ছে না। বহু প্রত্যক্ষ ও পরোক্ষ বাধায় উদ্যোক্তা সৃষ্টিতে একেবারেই পিছিয়ে বাংলাদেশ (বিশ্বে ১১৭তম এবং দক্ষিণ এশিয়ায় সবার পেছনে)। ২০১০ সালে শিল্প খাতে কর্মসংস্থানের অবদান ছিল ২৩ দশমিক ৩ শতাংশ, যা ২০১৬-১৭ অর্থবছরে ২০ দশমিক ৩ শতাংশে নেমে এসেছে। দেশীয় শিল্পে শ্রমিকের অতি দীর্ঘ দৈনিক শ্রমঘণ্টা এবং তথাকথিত ওভারটাইম নতুন নিয়োগে বড় প্রতিবন্ধক। কোম্পানিগুলো (এমনকি দেশী-বিদেশী করপোরেটগুলোও) অতি কম লোকবলে অতি বৃহৎ ব্যবসা চালায়। কেননা সরকার মানবিক শ্রমঘণ্টার কোনো বিধান করেনি। ফলে রাত-দিন বিরতিহীনভাবে কাজ করতে হয় বেসরকারি চাকরিজীবীদের। কোম্পানির বার্ষিক আয়-ব্যয়, লভ্যাংশের (ব্যবসার আকার) সঙ্গে তার শ্রমশক্তি বিন্যাস ও নিয়োগের আনুপাতিক হারের কোনো নির্দেশনা নেই। শুধু দৈনিক শ্রমঘণ্টা সর্বোচ্চ ৮ থেকে ১০ ঘণ্টার বাধ্যবাধক বিধান করলে দেশীয় শিল্পে কর্মসংস্থান বাড়বে ১৫ থেকে ২০ শতাংশ; বাড়বে কাজের মান, সৃজনশীলতা ও উৎপাদনশীলতাও। আন্তর্জাতিক মানদণ্ডে দৈনিক ৮ ঘণ্টা করে সপ্তাহে ৪০ ঘণ্টার কাজ হলো স্বাভাবিক ও মানবিক। গবেষণা বলছে, এর অতিরিক্ত শ্রমঘণ্টা সৃজনশীলতা ও উৎপাদনশীলতা কমিয়ে দেয় এবং শ্রমিকের দীর্ঘমেয়াদি স্বাস্থ্যহানি ঘটায়।\nজিডিপি অনুপাতে ধারাবাহিক কমছে রেমিট্যান্সপ্রবাহ। আনস্কিল্ড ও সেমিস্কিল্ড শ্রমিকের বৈদেশিক চাহিদা দিন দিন কমছে। বিপরীতে স্কিল্ড শ্রমিক তৈরির একাডেমিক ভিত্তি তৈরি এবং সেভাবে বাজার খোঁজার চেষ্টা নেই। ফলে রেমিট্যান্সপ্রবাহে দীর্ঘমেয়াদে ভাটা আসার ধারা তৈরি হয়েছে, যা আবার অভ্যন্তরীণ বিনিয়োগ ও কর্মসংস্থানে ঋণাত্মক প্রভাব ফেলছে।\nঅঞ্চলভেদে উৎপাদন ও বণ্টনের অসামঞ্জস্যপূর্ণ বাজেট\nবাজেটে জেলা ও উপজেলাভিত্তিক উৎপাদন বরাদ্দ ও কর্মসংস্থানের টার্গেট কখনই নেয়া হয়নি, অথচ এটা স্থানীয় সরকারের ক্ষুদ্রতম ইউনিট ইউনিয়ন (এমনকি গ্রাম এবং ওয়ার্ডেও যেখানে স্থানীয় নির্বাচনী সীমা আছে) স্তর পর্যায়েও প্রয়োগ করা দরকার। প্রতিটি ইউনিয়ন পর্যায়ে উৎপাদন ও কর্মসংস্থানের হিসাবে রেকর্ড ও ট্র্যাক করে উভয়ের মধ্যে ধারাবাহিকতা আনা গেলেই আনুষ্ঠানিক অর্থনীতি ও কর্মসংস্থানের মধ্যে সামঞ্জস্য আসবে।\nঅনুৎপাদনশীল ও কর্মহীন বাজেট শুধু ম্যাক্রো অর্থনীতিকে কেন্দ্র করে গড়া, যার সঙ্গে মাইক্রো অর্থনীতির ক্ষুদ্র ক্ষুদ্র বিষয়ের সামঞ্জস্যপূর্ণ ধারাবাহিকতা নেই; যা সামগ্রিকভাবে বৃহৎ ও ক্ষুদ্র অর্থনীতির ব্যালান্স বা ইলাস্টিসিটিকে নষ্ট করেছে। ফলে কর্মসংস্থান সামগ্রিক অর্থনীতির ফলাফলের সঙ্গে মিলছে না।\nকর্মসংস্থান বিস্মৃত বাজেট দেয়ার প্রথা বিলুপ্ত হোক। বিপর্যয় সৃষ্টিকারী বেকারত্ব সমস্যার টেকসই সমাধান আসুক। অর্থ ও মানবসম্পদ ব্যবস্থাপনায় বোধ দূরদর্শিতা ও কৌশল জাগ্রত হোক। বাংলাদেশ এগিয়ে যাক!\nলেখক: প্রকৌশলী; সিনিয়র সফটওয়্যার সলিউশন আর্কিটেক্ট ভোডাফোন নেদারল্যান্ডস\n- বনিক বার্তা / ৮ জুলাই ২০১৮


মহেশ বাবুর বলিউড মন্তব্যে কঙ্গনা রানাউত: ছোট জিনিসকে বড় বিতর্কে পরিণত করা উচিত নয় » অল্ট বাংলা - বাঙালির শেকড়\nবাড়ি সংস্কৃতি ও বিনোদন মহেশ বাবুর বলিউড মন্তব্যে কঙ্গনা রানাউত: ছোট জিনিসকে বড় বিতর্কে পরিণত করা...\nমহেশ বাবুর বলিউড মন্তব্যে কঙ্গনা রানাউত: ছোট জিনিসকে বড় বিতর্কে পরিণত করা উচিত নয়\nসম্প্রতি হায়দ্রাবাদে তার প্রযোজনা ‘মেজর’-এর একটি প্রচারমূলক অনুষ্ঠানে তেলুগু তারকার মন্তব্য সোশ্যাল মিডিয়ায় বিতর্কের জন্ম দিয়েছে।\nঅভিনেতা কঙ্গনা রানাউত বৃহস্পতিবার তেলেগু তারকা মহেশ বাবুর মন্তব্যকে সমর্থন করেছেন যে বলিউড তাকে বহন করতে পারে না, বলেছেন যে অভিনেতা শুধুমাত্র তার শিল্পের প্রতি “সম্মান” দেখিয়েছেন এবং তার মন্তব্যকে বিতর্কে পরিণত করা উচিত নয়।\nতার ছবি “ধাকদ” এর ট্রেলার লঞ্চের সময় বাবুর বক্তব্যের বিষয়ে মন্তব্য করতে চাওয়া হলে, কঙ্গনা বলেন, “তিনি (বাবু) ঠিক বলেছেন যে বলিউড তাকে সামর্থ্য করতে পারে না, এতে আমি একমত (এর সাথে)। আমি একটি সত্য জানি যে অনেক চলচ্চিত্র নির্মাতারা তার কাছে এসেছেন।”\nসম্প্রতি হায়দরাবাদে তার প্রযোজনা “মেজর” এর একটি প্রচারমূলক অনুষ্ঠানে তেলেগু তারকার মন্তব্য সোশ্যাল মিডিয়ায় বিতর্কের জন্ম দিয়েছে।\nঅনুষ্ঠানে তিনি বলেছিলেন, “আমি অহংকারী লাগতে পারি, আমি হিন্দিতে প্রচুর অফার পেয়েছি। কিন্তু আমি মনে করি তারা আমাকে বহন করতে পারবে না। আমি আমার সময় নষ্ট করতে চাই না. তেলেগু সিনেমায় আমার যে স্টারডম এবং ভালোবাসা আছে, আমি কখনোই অন্য শিল্পে যাওয়ার কথা ভাবিনি।” অভিনেতা পরে স্পষ্ট করেছেন যে তিনি সমস্ত ভাষাকে সম্মান করেন তবে তেলেগু সিনেমায় তার জায়গাতে খুশি ছিলেন।\nরানাউত বলেন, বাবু কেবল ঘটনাই বলছিলেন।\n“তার প্রজন্ম এককভাবে তেলুগু শিল্পকে ভারতের এক নম্বর চলচ্চিত্র শিল্পে পরিণত করেছে। এখন, বলিউড অবশ্যই তাকে বহন করতে পারে না। আমি দেখতে পাচ্ছি না কেন এটিকে একটি বিশাল বিতর্কে পরিণত করা উচিত,” কঙ্গনা বলেছিলেন।\nঅভিনেতা বলেছিলেন যে তিনি জানেন না বাবু কী অর্থে এই মন্তব্য করেছেন তবে তিনি এবং আরও অনেকে প্রায়শই রসিকতা করেছেন “হলিউড আমাদের বহন করতে পারে না”।\n“তিনি (বাবু) শুধুমাত্র তার শিল্পের প্রতি অনেক সম্মান দেখিয়েছেন এবং আমরা অস্বীকার করতে পারি না যে তেলেগু চলচ্চিত্রগুলি গত 10-15 বছরে বেড়েছে… তারা এক থালায় কিছু পায়নি। আমাদের কেবল তাদের কাছ থেকে অনেক কিছু শেখার আছে,” তিনি বলেছিলেন।\nঅভিনেতা বলেছিলেন যে তিনি দুটি শিল্পের মধ্যে ভাষার বিভাজন নিয়ে আবার কথা বলতে চান না কারণ এই “দেশে অনেক ভাষা রয়েছে এবং সেগুলি সবগুলি গুরুত্বপূর্ণ। কোনও ভাষা অন্যের চেয়ে বড় বা ছোট নয়”।\n“ধাকড়” দক্ষিণ সিনেমার প্যান ইন্ডিয়া হিটগুলির উত্তর হবে কিনা জানতে চাইলে কঙ্গনা বলেন, “আমার মনে হয় না আমি এখানে উত্তর দিতে এসেছি।”\nনিজেকে “দক্ষিণ ভারতীয় সিনেমার সবচেয়ে বড় চিয়ারলিডার” বলে অভিহিত করে, অভিনেতা বলেছিলেন, “আমিই প্রথম এই বিষয়টি শুরু করেছি যে আমাদের আঞ্চলিক সিনেমার ভাল করা উচিত। যদি কিছু থাকে তবে আমাদের একসাথে করতে হবে, (এটি) হলিউড থেকে আমাদের পর্দা বাঁচাতে হবে।\nএটা হলিউড যে ভারতীয় ফিল্ম ইন্ডাস্ট্রির সতর্ক হওয়া দরকার, তিনি বলেছিলেন।\n“আমাদের যদি করতেই হয়, আমাদের অবশ্যই হলিউড থেকে নিজেদের রক্ষা করতে হবে। আমাদের নিজেদের মধ্যে মারামারি করতে হবে না। সেটা দক্ষিণ, মালয়ালম, কন্নড় বা পাঞ্জাবি সিনেমা হোক না কেন, আমাদের অবশ্যই তাদের প্রচার করতে হবে।” “এবং দক্ষিণের সিনেমার উত্তর দেওয়ার বিষয়ে আমরা কেন আমাদের নিজেদের লোকদের জবাব দেব? আমরা সাউথ ফিল্মকে ভয় পাই না, আমাদের আমেরিকান ফিল্ম ইন্ডাস্ট্রিকে ভয় করা উচিত,” তিনি বলেছিলেন।\nএছাড়াও অর্জুন রামপাল এবং দিব্যা দত্ত অভিনীত “ধাকদ” 20 মে মুক্তি পাবে।\nআরো পরুনঃ ২০২২ সালের অক্টোবরে মুক্তি পাবে কঙ্গনা রানাউতের 'তেজস'\nপূর্ববর্তী নিবন্ধইন্ডিয়া আর্ট ফেস্টিভ্যালের বেঙ্গালুরু সংস্করণ সফলভাবে শেষ হয়েছে\nপরবর্তী নিবন্ধঅ্যাডাম ড্রাইভার, নাথালি ইমানুয়েল ফ্রান্সিস ফোর্ড কপোলার ‘মেগাপলিস’-এ অভিনয় করেছেন


প্রাণকাকলি: জনগণ কী প্রতিক্রিয়াশীল লিগ-বিএনপি’র রাজনীতির জ্বালানি?\nজনগণ কী প্রতিক্রিয়াশীল লিগ-বিএনপি’র রাজনীতির জ্বালানি?\nজ্বলছে আগুন, পুড়ছে জনগণ\nশ্রমিক-কৃষক পুড়ছে, কাজের প্রয়োজনে বের হওয়া অসহায়েরা মরছে; গত এক সপ্তাহে লাশের সংখ্যা প্রায় ৩০। এই মৃত্যুর মিছিলকে ঘুরিয়ে দিন প্রতিক্রিয়াশীল লিগ-বিএনপিকে উৎখাতের দিকে, নতুবা লাশ বাড়তেই থাকবে।\nগত ১ বছরের ইতিহাসের দিকে একটু তাকাই। রানা প্লাজায় ধ্বস হয়েছিল, আগুন লেগেছিল তাজরিন গার্মেন্টসে। লাশ হয়েছিলেন হাজার হাজার। ২ মে, ২০১৩ তারিখে মাত্র একদিনের হরতাল দিয়েছিলেন, কিছু গণতন্ত্রী, সমাজ-গণতন্ত্রী, বামপন্থী, সমাজতন্ত্রী ও কমিউনিস্টরা। সাথে সাথেই প্রতিক্রিয়াশীল লিগ-বিএনপির সমর্থকেরা সেই হরতালের বিরুদ্ধে উঠে-পড়ে লেগেছিল। আর সেই হরতালটি স্থগিত করেছিলেন সেই দলগুলোর নেতৃবৃন্দ। সেই হরতাল আর তারা ডাকলেন না। সময় গড়িয়ে গেল।\n২০১২ সালের ১৮ ডিসেম্বর ও ১৬ জানুয়ারি ২০১৩তে মোট ২টি হরতাল করেছিলেন গণতন্ত্রী, সমাজ-গণতন্ত্রী, বামপন্থী, সমাজতন্ত্রী ও কমিউনিস্টরা। সেই হরতাল দুটির বিরুদ্ধেও প্রতিক্রিয়াশীল লিগ-বিএনপি খুব চেঁচিয়েছিল।\nনভেম্বর মাসের প্রায় পনের দিন দেশ হরতাল-অবরোধের ভিতর আছে। প্রতিক্রিয়াশীলরা খুব অস্বস্তিতে আছে। লিগের ক্ষমতা নড়বড়ে হচ্ছে; বিএনপি জনগণ থেকে পুরো বিচ্ছিন্ন। তাদের ভাড়াটে গুন্ডা ছাড়া জনগণের একাংশও লিগ-বিএনপির পক্ষে নেই। ফলে এই দ্বি-দলীয় স্বৈরতন্ত্র চালু রাখতে ভাড়াটে খুনি ও পুলিশকে কাজে লাগাচ্ছে লিগ-বিএনপি।\nএরকম পরিস্থিতিতে সিপিবি-বাসদ সাম্রাজ্যবাদের পরীক্ষিত বন্ধু কামাল হোসেন ও ডানপন্থী প্রতিক্রিয়াশীল মাহমুদুর রহমান মান্নার সাথে একত্রে মিছিল পর্যন্ত করে ডানদিকে ঝুঁকে পড়েছে।\nআর জনগণ আগুনে পুড়ছে। ... ... ১৯৭২ সাল থেকে বৃহত্তর বাম ঐক্য করে কার্যকরী প্রতিরোধ বামপন্থিরা গড়ে না তোলার কারণে দেশে পুরো ৭০ দশকে রক্তগঙ্গা বয়ে যায়। কমিউনিস্ট ও বামপন্থিদের সামান্যতম ভুলও আবার দেশের জনগণকে রক্তপাতের দিকে ঠেলে দিতে পারে। প্রতিক্রিয়াশীল লিগ-বিএনপি রক্তপাতের ও সন্ত্রাসের রাজত্ব কায়েম করে ক্ষমতায় যেতে ও ক্ষমতায় থাকতে চায়।\nএই সন্ত্রাসের রাজত্বের ষড়যন্ত্রকে ছিন্ন করে এগিয়ে যাওয়ায় এখন কমিউনিস্টদের কাজ। আর সে- কাজে প্রধান বাধা দক্ষিণপন্থী সুবিধাবাদ। শান্তি, নিরাপত্তা, খাদ্য ও কাজের দাবিতে কমিউনিস্ট, সমাজতন্ত্রী, বামপন্থি, সমাজ-গণতন্ত্রী ও গণতন্ত্রীদের পক্ষ থেকে একটি দৃশ্যমান কর্মসূচি (হরতাল বা তার চেয়েও কঠোর অন্য কোনো কর্মসূচি) ও তার পরদিন ঢাকা শহরে জনগণকে রাস্তায় নেমে কমিউনিস্টদের পক্ষে দাড়ানোর জন্য কাজ করতে আহবান জানাই।\nদৃশ্যমান কর্মসূচি কমিউনিস্টরা না দিলেও এ-পরিস্থিতিতে মানুষ মরতেই থাকবে। কমিউনিস্টদের সঠিক রাজনৈতিক কর্মসূচিই প্রতিক্রিয়াশীল লিগ-বিএনপির সকল ষড়যন্ত্রকে রুখতে পারে।\nএর দ্বারা পোস্ট করা Anup Sadi এই সময়ে December 01, 2013\nজনগণ কী প্রতিক্রিয়াশীল লিগ-বিএনপি’র রাজনীতির জ্বাল...


সুনান আবূ দাউদ (তাহকিককৃত)| হাদিস:১৪৪৯ | Sunan Abu Dawood, Hadith No. 1449\nপরিচ্ছেদঃ ৩৪৭. সালাতে দীর্ঘ ক্বিয়াম\n১৪৪৯। ‘আবদুল্লাহ ইবনু হুবশী আল-খাস‘আমী (রাঃ) সূত্রে বর্ণিত। একদা নবী সাল্লাল্লাহু আলাইহি ওয়াসাল্লাম-কে সর্বোত্তম কাজ সম্পর্কে জিজ্ঞেস করা হলে তিনি বলেন, দীর্ঘক্ষণ দাঁড়িয়ে সালাত আদায় করা। তাঁকে জিজ্ঞেস করা হলো, কোন সাদাকা উত্তম? তিনি বলেনঃ নিজ শ্রমে উপার্জিত সামান্য সম্পদ হতে যে দান করা হয় সেটা। তাকে জিজ্ঞেস করা হলো, কোন হিজরাত উত্তম? তিনি বলেনঃ আল্লাহর নিষিদ্ধ বস্তু হতে দূরে থাকা। জিজ্ঞেস করা হলো, কোন জিহাদ উত্তম? তিনি বলেনঃ যে ব্যক্তি নিজের জান ও মাল দ্বারা মুশরিকদের বিরুদ্ধে জিহাদ করে। জিজ্ঞেস করা হলো, কোন ধরনের হত্যা মর্যাদা সম্পন্ন? তিনি বলেনঃ যে ব্যক্তি (যুদ্ধের ময়দানে) নিজের ঘোড়া সহ নিহত হয়।\nসহীহ : এ শব্দে (কোন সালাত?)।\nحدثنا أحمد بن حنبل، حدثنا حجاج، قال قال ابن جريج حدثني عثمان بن أبي سليمان، عن علي الأزدي، عن عبيد بن عمير، عن عبد الله بن حبشي الخثعمي، أن النبي صلى الله عليه وسلم سئل أى الأعمال أفضل قال " طول القيام " . قيل فأى الصدقة أفضل قال " جهد المقل " . قيل فأى الهجرة أفضل قال " من هجر ما حرم الله عليه " . قيل فأى الجهاد أفضل قال " من جاهد المشركين بماله ونفسه " . قيل فأى القتل أشرف قال " من أهريق دمه وعقر جواده " .


NEWS 71 - মুন্সিগঞ্জে জাল তৈরি কারখানার ৫ শ্রমিকের কারাদণ্ড৷। মালিক ইউপি চেয়ারম্যান পলাতক\n04 Mar 21, 11:10 AM\nমুন্সিগঞ্জে জাল তৈরি কারখানার ৫ শ্রমিকের কারাদণ্ড৷। মালিক ইউপি চেয়ারম্যান পলাতক\nনিউজ ডেস্কঃ মুন্সিগঞ্জ সদর উপজেলার পঞ্চসার ইউনিয়নের মুক্তারপুর এলাকায় ইউপি চেয়ারম্যানের জাল কারখানা থেকে ১ কোটি ২০ লাখ মিটার অবৈধ কারেন্ট জাল জব্দ করেছে ভ্রাম্যমাণ আদালত। এসময় কারখানার ৫ জন শ্রমিকের প্রত্যেককে এক বছর করে বিনাশ্রম কারাদণ্ড দেওয়া হয়। র‍্যাবের হিসাবে জব্দকৃত জালের বাজারমূল্য প্রায় ৩৫ কোটি টাকা।\nবুধবার (৩ মার্চ) সন্ধ্যা ৬টা থেকে রাত ৮টা পর্যন্ত পঞ্চসার ইউপি চেয়ারম্যান গোলাম মোস্তফার 'সাওবান ফাইবার ইন্ড্রাস্ট্রিজ লিমিটেড' জাল কারখানায় এ অভিযান চালায় নারায়ণগঞ্জের র‍্যাব-১১ এর সদস্যরা। এসময়\nমো. আবুল কাশেম, মো. আলম, মো. বেলাল, মো. শফিকুল ইসলাম, মো. আতাউলকে বিনাশ্রম কারাদণ্ড প্রদান করেন ভ্রাম্যমাণ আদালত। তবে পলাতক কারখানার মালিকের বিরুদ্ধে আইনানুগ ব্যবস্থা গ্রহণের ব্যাপারে জেলা মৎস্য কর্মকর্তা ও নির্বাহী ম্যাজিস্ট্রেট দুইরকম বক্তব্য দিয়েছেন। ইউপি চেয়ারম্যানের বিরুদ্ধে আইনানুগ ব্যবস্থা গ্রহণ করার এখতিয়ার নেই বলেছেন জেলা মৎস্য কর্মকর্তা ড. মো. আব্দুল আলীম। অন্যদিকে মালিকের বিরুদ্ধে নিয়মিত মামলা করার সুযোগ আছে বলে জানিয়েছেন নির্বাহী ম্যাজিস্ট্রেট পলাশ কুমার বসু।


শিল্পী নাজিব তারেকের স্টুডিওতে | Banglamati\nশিল্পী নাজিব তারেকের স্টুডিওতে\nযে কোন মানুষ প্রাকৃতিক ভাবেই যুগপৎ সাধারণ ও অসাধারণ দুটি সত্তা নিজের ভেতর ধারণ করে। সাধারণ সত্তাটি পৃথিবীর সমগ্র মানুষের মত জীবনচক্রের অমোঘ নিয়মে পরিচালিত হয়। অন্যদিকে অসাধারণ সত্তাটি আমৃত্যু আত্মানুসন্ধানে থাকে। প্রকৃতপক্ষে আত্মানুসন্ধানের যাতনা থেকেই মানুষ শিল্পী হয়ে ওঠে। এমনই একজন শিল্পী নাজিব তারেক।\nতাঁর নানবিধ পরিচয়। ১৯৮৭ সালে ঢাকা বিশ্ববিদ্যালয়ের চারুকলা ইন্সটিটিউটের ছাত্র হয়েছিলেন। এখানে শিক্ষাকাল কাটিয়েছেন প্রিন্টমেকিং বিভাগের ছাত্র হিসেবে। তিনি শুধু ছবিই আঁকেন না। তিনি পদ্য লিখেছেন, লিখছেনও। বইয়ের প্রচ্ছদ অলঙ্করণ থেকে শুরু করে সাহিত্য সাময়িকীর সচিত্রকরণ, হাল ফ্যাশনের ট্রেন্ডি টি-শার্ট থেকে বহুজাতিক কোম্পানীর ব্র্যান্ড মার্কেটিং সব জায়গায় তিনি তাঁর স্বাচ্ছন্দ্য পদচারণা করেছেন। প্রচ্ছদ ও ইলাস্ট্রেশনকে তিনি একটি শিল্পমাধ্যমে পরিণত করার প্রয়াস চালিয়ে এসেছেন। যার ধারায় তাঁর প্রতিটি ইলাস্ট্রেশন হয়ে উঠেছে এক একটি শিল্পকর্ম। ছাত্রাবস্থা থেকে শুরু করে , স্বৈরতন্ত্রের বিরুদ্ধে গণতন্ত্রের লড়াই, জয়নুল জন্মোৎসব, একাত্তরের ঘাতক-দালাল নির্মূলের লড়াই, পহেলা বৈশাখ Ñ এমন আরো উদ্যোগে স্বয়ংক্রিয়ভাবে সক্রিয় তিনি। বিশ শতকের আশির দশক থেকে শিল্পের দিনপঞ্জি ঘাটলে দেখা যায় এমন কোন তারুণ্যের উদ্যোগ নেই যেখানে তিনি উদ্যম হিসেবে নেই। হোক সেটা সাংস্কৃতিক অঙ্গন, বইমেলা, রাজনীতি কিংবা কবিতা উৎসব। তিনিই সর্বপ্রথম বাংলাদেশের অনলাইন গ্যালারির উদ্যোক্তা। দেশের প্রথম শৈল্পিক ট্রেন্ডি টি-শার্ট ব্যবহার আন্দোলনের অগ্রদূত তিনি।\nসামাজিক যোগাযোগ মাধ্যম কিংবা মুখোমুখি যেখানেই হোক, তিনি নিজের মতামত, বিশ্বাস দৃঢ়তার সাথে তুলে ধরেন অকপটে। শিল্পী নাজিব তারেক বিশ্বাস করেন শিল্পে কখনও কোন প্রতিযোগিতা হয় না। তাই নিজেকে স্বেচ্ছায় আড়াল করে রেখেছিলেন ১৯৯৬ থেকে সকল প্রকার প্রতিযোগিতামূলক শিল্প প্রদর্শনী থেকে। এর মধ্যে অবশ্য তাঁর আঁকাআঁকি বা শিল্পকর্ম প্রস্তুতিতে কোন বিরাম ঘটেনি। ঠিক তেমনভাবেই বিরতিহীনভাবে একে গেছেন যেমনটি তিনি আঁকতেন চারুকলার শিক্ষার্থী থাকা অবস্থায় অনুশীলনের জন্যে। পরবর্তীকালে তাঁর এই নীরবতা ভেঙেছেন ২০০৯ সালে একান্ত বাধ্য হয়েই। তারই নিজের হাতে গড়া দেশের প্রথম অনলাইন গ্যালারীর ৩য় প্রদর্শনীতে। সেই ১৯৯৪ সালেই করেছিলেন নিজের দুটি একক প্রদর্শনী। এর পর বন্ধুদের অনুরোধে একটি রঙ কোম্পানির পসার বাড়াতে অংশ নিয়েছেন, কিন্তু সেটাও ১৯৯৮ পর্যন্ত। প্রদর্শনী বা বিক্রয়শালা কোথাও উপস্থিত না থাকলেও তাঁর স্বতঃস্ফূর্ত উপস্থিতি ছিল তাঁর নিজের স্টুডিওতে। একজন শিল্পীর শিল্পকর্মের সূতিকাগারই হল তাঁর প্রিয় স্টুডিও। যেখানে তিনি জন্ম দেন কালোত্তীর্ণ সব শিল্পকর্মের। শিল্পী নাজিব তারেক বর্তমানেও একে যাচ্ছেন তাঁর প্রিয় স্টুডিওতে।\nকয়েকদিন আগে কথা হয়েছিল তাঁর নিজ স্টুডিওতে, নানা বিষয়ে। কথায় কথায় জানা হল, তাঁর স্টুডিও শুরুর দিকের অনেক খুটিনাটি বিষয়। চারুকলায় পড়াশোনার পাঠ চুকিয়ে বিবাহউত্তর সময়ে এক কক্ষের ছোট সংসারের তাঁর ব্যবহৃত টেবিলই ছিল তাঁর স্টুডিও। সময়ের পরিক্রমায় সংসারের কক্ষের সাথে সাথে তাঁর স্টুডিওর পরিসরও বাড়তে থাকলো। বর্তমানে নিজ বাসস্থানের দুটি কক্ষ নিয়েই গড়ে তুলেছেন স্টুডিও। সময়ের থেকে এগিয়ে থাকা মানুষগুলো বরাররই সময়ের সম্মুখে থাকেন কিন্তু একটু আড়ালে। শিল্পী নাজিব তারেক তাদেরই একজন। তো তাঁর স্টুডিও আর সব শিল্পীদের মত সাধারন হলে কি চলে! তাই ২০১২ সালে দেশের সর্বপ্রথম শিল্পী হিসেবে স্টুডিও প্রদর্শনীর আয়োজন করলেন। অবশ্য সেটা ছিল ভাড়া বাসা। নিজস্ব জমিতে নিজের চাওয়ার মত করেই একটা স্টুডিও চাই। তাই পরবর্তীকালে পৈত্রিক সুত্রে পাওয়া জমির উপরেই গড়ে তুললেন বর্তমান স্টুডিও। তিনতলা বাড়ির নিচতলা স্ত্রীর বুটিক স্টুডিও ,২য় তলা আবাসস্থল এবং ৩য় তলায় শিল্পী ঘাটি বেঁধেছেন স্টুডিও ৬/৬ নামে। এটি শুধুমাত্র তাঁর কর্মক্ষেত্রই নয় রীতিমত আড্ডার জায়গাও! নিয়মিত বিরতিতে এখানে জমে শিল্পীদের শিল্প আড্ডা, কবিতার আসর, কিংবা বন্ধুদের বই প্রকাশনা আড্ডা। আড্ডাগুলি কোন বিষয়কে কেন্দ্র করে আগায় না। এখানেই আলোচ্য বিষয় তৈরি হয়। অবশ্য সাজানো, গোছানো আড্ডাগুলিও আরো মজাদার।\n“স্টুডিও ৬/৬-এর শিল্প আড্ডা” নামের এই আড্ডাগুলি আছে শিল্পপ্রাণ মানুষের জন্যে ইউটিউবে। শিল্পীর স্টুডিওতে আড্ডা দিতে চাইলে যে কেউই তাঁর স্টুডিওতে চলে আসতে পারেন, চা-মুড়ি আর চিত্রকর্ম দর্শন ফ্রি। আমাদের দেশে এমন সুযোগ কমই আছে। সেটা তিনি কী অবলীলায়ই না করে ফেললেন শিল্পপ্রাণ মানুষের জন্যে। চার দেয়ালের স্টুডিওর মাঝে শিল্পী বরাবরই স্বাধীন সম্রাট। তাঁর স্টুডিও ঘুরে দেখা গেল এক এক টেবিলে এক এক ধরনের কাজ। বিমূর্ত কিংবা ফিগারেটিভ, কোলাজ অথবা জলরং , কালি কিংবা বলপেন সকল মাধ্যমেই তাঁর সমান মুন্সিয়ানা চলছে। তবে তাঁর কাজের মধ্যে রেখার উপস্থিতি চোখে পড়ার মত। এব্যাপারে তাঁর মতামত হল, “আমি আমার ফর্মের কারণে রেখাতে স্বতঃস্ফূর্ততা বোধ করি। আমি দেখেছি আমার ফর্মে রেখাই আর্টিস্টিক এক্সপ্রেশন সুবিধাজনক করে তোলে।”\nএক্রেলিক, তেলরং বা ইন্ডাস্ট্রিয়াল রঙ কিংবা কাপের অবশিষ্ট চা কোন কিছুই তাঁর স্টুডিওতে অচ্ছ্যুত নয়। সব মাধ্যমেই সমান দখল দেখিয়ে তিনি এঁকে চলেছেন। বর্তমানে পেন্সিল, কালি তুলি, প্রচলিত মাধ্যমেই শিল্পী কোনভাবেই সীমাবদ্ধ নন। কম্পিউটার, স্মার্টফোনও তাঁর স্টুডিওরই অংশ। তাঁর শিল্প যাত্রায় কোন বাধ্যবাধকতা নেই। তাঁর হাতের কাছে যা আসছে তাই পড়ে ফেলছেন, কোন রুটিন নেই। তাঁর পড়া নিয়েও আঁকছেন। শিল্পী ব্যক্তিজীবনে এবং সমানভাবে অনলাইনেও তাঁর শিল্পসত্ত্বা নিয়ে প্রভাবশালী। ফেসবুক আর্ট প্রজেক্টে তাঁর “দেখা না দেখার বয়ান, ও ঈঙগগঙঘডঊঅখঞঐ ঝখঅঠঊ’’ এ্যালবামগুলি তাঁর প্রতিদিনের শিল্পচর্চার অংশবিশেষ। এছাড়া সামাজিক যোগাযোগ মাধ্যমগুলিতে বাংলাদেশি অগ্রজ শিল্পীদের কাজের প্রতিলিপি ছড়িয়ে দিচ্ছেন। ১৯৯৭ সালে ইয়াহু পিকচারে শুরু করেছিলেন এখনও তা করছেন বিরামহীনভাবে।\nসাম্প্রতিক কাজের প্রসঙ্গে তিনি জানালেন, নিজের পছন্দমত কাজ করছেন তিনি। গত ডিসেম্বরে বিশজন বুদ্ধিজীবির প্রতিকৃতি এঁকেছেন, এবং লিখেছেন একইসাথে। আর এখন অপেক্ষা করছেন সেটার বই আকারে প্রকাশের অপেক্ষায়। আর সবকিছুই করছেন তিনি নতুন পুরাতনের সমন্বয়ে। এই সময়ে এসেও তিনি অভ্যাসবশত এসকল কাজ করে চলেছেন নতুন উদ্যমে যা আমাদের দেশীয় প্রেক্ষাপটে সত্যিই বিরল। জানতে চেয়েছিলাম আপাতত স্টুডিও নিয়ে তিনি কি ভাবছেন বা কি পরিবর্তন চান। এ প্রসঙ্গে তিনি ভাবছেন, ছাপচিত্র বিভাগের একজন ছাত্রের স্টুডিওতে ছাপাই মেশিন নাই, এটা তাঁর জন্যে একটু মন খারাপ করা ব্যাপার। তবে আশা করছেন সেটা খুব দ্রুতই হয়ে যাবে এবং শিল্প পিপাসুদের জন্যে তখন ছাপাই ছবির স্বল্পমূল্যের সুযোগটিও সকলের জন্যে অবারিত করতে পারবেন।\nতরুণ এবং শিল্পীদের প্রসঙ্গ আসতেই তিনি একবাক্যে প্রসঙ্গ শেষ করতে চাইলেন। তিনি ফরাসি সাহিত্যিক শার্ল বদলেয়ারের একটা উক্তির সাথে একমত পোষণ করে জানালেন,’’আধুনিক শিল্পী রচনা করেন অজানা বাজারের জন্যে।” বাক্যটি শোনার পর যে কারোরই কথাটির মর্মার্থ উদ্ধারের কিছুক্ষণ সময় ভেবে দেখা বাধ্যতামূলক। সত্যি বলতে প্রত্যেক শিল্পীরই স্বপ্ন ধরার জাল বুনতে হয় নিজের মত করেই, তারপর বসে থাকা বিশ্বের চলাচলের পথের ধারে নিজের আসন নিজে বিছিয়ে, চুপটি করে নয় সজাগ হয়ে। শিল্পী নাজিব তারেকের শিল্পের আখড়া হল ৬/৬। এখানেই তিনি শিল্পের জাল বুনেন, পড়ে থাকেন নিমগ্ন শিল্প সাধনে। তিনি বিশ্বাস করেন “শিল্পই আমাদের মানুষ করে।” শিল্প সাধনা, স্বাতন্ত্র্যে বিশ্বাসী, শিল্প সচেতন প্রতিটি মানুষই শিল্পীর এই উক্তির যথার্থতা অনুভব করতে পারেন।


Goa: AAP and TMC are working on modalities to fight in an alliance | Sangbad Pratidin\nগোয়ায় তৃণমূলকে জোটের প্রস্তাব কেজরিওয়ালের আম আদমি পার্টির! তুঙ্গে জল্পনা\nPublished by: Subhajit Mandal | Posted: December 12, 2021 9:39 am| Updated: December 12, 2021 10:15 am\nসংবাদ প্রতিদিন ডিজিটাল ডেস্ক: গোয়ায় রাজনীতিতে নতুন সমীকরণের ইঙ্গিত! বিজেপি-কংগ্রেসের (Congress) বিরুদ্ধে লড়তে তৃণমূলকে নাকি জোটের প্রস্তাব দিয়েছে আম আদমি পার্টি। এমনটাই খবর অসমর্থিত সূত্রে। তৃণমূল এখনও আপের প্রস্তাব নিয়ে সরকারিভাবে কিছুই জানায়নি। তবে, দলের অন্দরে ভাবনা চিন্তা শুরু হয়েছে বলে সূত্রের দাবি।\nআসলে, মমতা বন্দ্যোপাধ্যায় (Mamata Banerjee) গোয়ায় পা রাখার অনেক আগেই সেরাজ্যে নিজেদের জন্য জমি তৈরি করার চেষ্টা করছে অরবিন্দ কেজরিওয়ালের দল। তারাও গোয়ায় নিজেদের কংগ্রেসের বিকল্প হিসাবে তুলে ধরার চেষ্টা করছিল। ২০১৭ বিধানসভা নির্বাচনেও গোয়ায় লড়াই করে আপ। তাতে সাফল্য আসেনি। তবে এবারে আগের তুলনায় অনেকটাই শক্তিশালী হয়েছে আপ (AAP)। আটঘাট বেঁধে নেমেছেন কেজরিওয়ালও। একটা সময় মনে করা হচ্ছিল, গোয়া বিধানসভায় এবার লড়াই হবে ত্রিমুখী। প্রধান প্রতিপক্ষ হবে বিজেপি (BJP), কংগ্রেস এবং আম আদমি পার্টি।\n[আরও পড়ুন: ‘যুগ যুগ ধরে অপমানিত হয়েছে হিন্দুরা, সম্মান ফিরিয়েছেন মোদি’, মন্তব্য অমিত শাহের]\nকিন্তু গোয়ার মাটিতে তৃণমূল পা রাখতেই দ্রুত বদলে গিয়েছে সমীকরণ। হু হু করে বাড়ছে তৃণমূলের সংগঠন। ইতিমধ্যেই অন্যান্য দলের একাধিক নেতা যোগ দিয়েছেন ঘাসফুল শিবিরে। মহারাষ্ট্রবাদী গোমন্তক পার্টির (MGP) মতো জোটসঙ্গীও জুটিয়ে ফেলেছে তৃণমূল (TMC)। সার্বিকভাবে এই মুহূর্তে তৃণমূল গোয়ায় গুরুত্বপূর্ণ রাজনৈতিক শক্তি। সম্ভবত সেকারণেই তৃণমূলের হাত ধরতে আগ্রহী আপ। যদিও, জোট নিয়ে কথাবার্তা এই মুহূর্তে একেবারেই প্রাথমিক স্তরে।\n[আরও পড়ুন: বিএসএফের কাজের এক্তিয়ার বৃদ্ধির বিরোধিতা, কেন্দ্রের বিরুদ্ধে সুপ্রিম কোর্টে পাঞ্জাব সরকার]\nএদিকে, রবিবারই গোয়া সফরে যাচ্ছেন মমতা বন্দ্যোপাধ্যায় এবং অভিষেক বন্দ্যোপাধ্যায় (Abhishek Banerjee)। মমতার সফরে কংগ্রেসের একাধিক নেতা যোগ দিতে পারেন তৃণমূলে। ঘাসফুল শিবিরে নাম লেখাতে পারেন গোয়ার প্রাক্তন মুখ্যমন্ত্রী চার্চিল আলেমাও। মমতা এবং অভিষেক গোয়ায় থাকাকালীনই সেরাজ্যে দলের রণকৌশল এবং জোট সমীকরণ নিয়ে আলোচনা হতে পারে। তৃণমূলের লক্ষ্য আগামী ১৫ ডিসেম্বরের মধ্যে গোয়ার রাজ্য কমিটি ঘোষণা করে দেওয়া।\nবিজেপি-কংগ্রেসের বিরুদ্ধে লড়তে তৃণমূলকে নাকি জোটের প্রস্তাব দিয়েছে আম আদমি পার্টি।\nযদিও তৃণমূল এখনও আপের প্রস্তাব নিয়ে সরকারিভাবে কিছুই জানায়নি।\nদলের অন্দরে ভাবনা চিন্তা শুরু হয়েছে বলে সূত্রের দাবি।


সাধক, যোদ্ধা ও ধর্মপ্রচারক হযরত খান জাহান আলী (র)\nবাংলাদেশে ইসলাম প্রচারের ক্ষেত্রে যেসকল ওলী-আউলিয়া গুরুত্বপূর্ণ ভূমিকা রেখেছেন, তাঁদের মধ্যে স্মরণীয় একটি নাম হযরত খান জাহান আলী (র)। একাধারে তিনি ছিলেন একজন যোদ্ধা, সাধক, ধর্ম প্রচারক ও সুশাসক। জীবনের একটা বিশাল সময় তিনি ব্যয় করেন ইসলামের সেবায়। দক্ষিণবঙ্গে খান জাহান আলী একটি অতি পরিচিত নাম। অর্ধসহস্র বছরেরও বেশি সময় পেরিয়ে গেলেও সেই নাম এতটুকু ম্লান হয়নি। বাগেরহাটের বিখ্যাত ষাট গম্বুজ মসজিদ (ইউনেস্কো স্বীকৃত বিশ্ব ঐতিহ্যবাহী স্থান) এর প্রতিষ্ঠাতা এই খান জাহান আলী (র)।\nবিখ্যাত ষাট গম্বুজ মসজিদ; Image Source: commons.wikimedia.org\nহযরত খান জাহান আলী (র), পুরো নাম উলুঘ খানুল আজম খান জাহান। তাঁর প্রকৃত নাম খান জাহান। ‘উলুঘ’ ও ‘খান উল আজম’ বা ‘খান ই আজম’ তাঁর সম্মানসূচক উপাধি। ‘উলুঘ’ তুর্কি শব্দ, এর অর্থ নেতা বা সরদার। দলপতি ও আঞ্চলিক শাসনকর্তাদের জন্য এই উপাধি ব্যবহৃত হয়। ‘খান উল আজম’ তুর্কি ও ফার্সি ভাষায় ‘উলুঘ’ এর সমার্থবোধক। সাধারণ মানুষের মধ্যে খান জাহান আলী, খাঞ্জালী পীর, পীর খাঞ্জা, খান জাহান খান ইত্যাদি নামে তিনি পরিচিত ছিলেন।\nখান জাহান আলীর প্রকৃত জন্ম তারিখ জানা যায় না। তিনি প্রায় ৪০ বছর দক্ষিণবঙ্গে ইসলাম প্রচার ও শাসনকার্য পরিচালনা করেন। তার মাজারে লিখিত শিলালিপি থেকে জানা যায়, তিনি তুরস্কের খাওয়ারিজমে জন্মগ্রহণ করেন, যার বর্তমান নাম খিবা।\nঐতিহাসিকদের মতে, তার বাল্যনাম ছিল কেশর খান। বখতিয়ার খিলজীর বাংলা বিজয়ের অনেক পরে চৌদ্দ শতকের শেষের দিকে খান জাহান বাল্যাবস্থায় পিতা-মাতার সাথে গৌড়ে আগমন করেন। খান জাহান আলীর পিতা আজর খান কোনো প্রখ্যাত ব্যক্তি না হলেও বিদ্বান ছিলেন। গৌড়ের নিকটবর্তী নবীপুর নামক জায়গায় তার বাড়ি ছিল। তিনি তার পুত্র খান জাহানকে সুশিক্ষিত করার উদ্দেশ্যে বিখ্যাত ওলী হযরত নূর কুতুবুল আলমের মাদ্রাসায় পাঠান। এখানে অধ্যয়নরত অবস্থায় আজর খান মৃত্যুবরণ করেন।\nমা আঙিনা বিবি বহু কষ্টে তার লালন পালন করতে থাকেন। এরই মধ্যে একদিন বাদশাহ হোসেন শাহের সুদৃষ্টিতে পড়েন। বাদশাহ তার প্রতিভা ও বুদ্ধিমত্তায় মুগ্ধ হয়ে তাকে নিজ দরবারে জায়গা দেন। এখানেই প্রতিপালিত হতে থাকেন খান জাহান আলী। বাদশাহর মৃত্যুর পর দরবারের লোকেরা খান জাহান আলীর সাথে বিদ্রূপাত্মক আচরণ শুরু করে। এমনকি তার মায়ের জন্য নির্ধারিত শাহী বেতন-ভাতাও বন্ধ করে দেয়া হয়। নিরুপায় খান জাহান তার ওস্তাদ নূর কুতুবুল আলমের কাছে পরামর্শ চান। ওস্তাদ তার কষ্ট অনুধাবন করে জৌনপুরের প্রতাপশালী সুলতান ইব্রাহীম শর্কির কাছে তাকে চিঠিসহ প্রেরণ করেন। চিঠিতে তিনি খান জাহানের সচ্চরিত্র ও প্রতিভার কথা উল্লেখ করেন।\nসুলতান ইব্রাহীম শর্কি নূর কুতুবুল আলমকে শ্রদ্ধা অনেক করতেন ও তার প্রতিটি কথার গুরুত্ব দিতেন। তাই চিঠি পাওয়া মাত্রই তিনি খান জাহানকে একজন সাধারণ সৈনিকের চাকরি প্রদান করেন। এখান থেকে খান জাহান আলীর সৈনিক জীবনের শুরু। নিজ প্রতিভার স্বাক্ষর রেখে তিনি কিছুদিনের মধ্যেই একজন সাধারণ সৈনিক থেকে প্রধান সেনাপতির পদে অধিষ্ঠিত হন।\nএ সময় গৌড়ের সামাজিক ও ধর্মীয় অবস্থা বড় করুণ ছিল। গৌড়ের শাসনকর্তার পদে অধিষ্ঠিত ছিলেন রাজা গণেশ। মুসলিম সম্প্রদায়ের উপর রাজা গণেশ সর্বদা খড়গহস্ত ছিলেন। গণেশের অত্যাচার যখন মাত্রা ছাড়ায় তখন নূর কুতুবুল আলম ইব্রাহীম শর্কির নিকট পত্র লিখে ইসলাম ও মুসলিমদের রক্ষার্থে রাজা গণেশকে দমন করার আহবান জানান। সুলতান তার বিশ্বস্ত সেনাপতি খান জাহান আলীর নেতৃত্বে বিপুল সংখ্যক সৈন্য রাজা গণেশের বিরুদ্ধে প্রেরণ করেন। যুদ্ধে গণেশ পরাজিত হয়ে প্রাণভিক্ষা চান এবং কুতুবুল আলমের পরামর্শে সুলতান তাকে জীবিত ছেড়ে দেন। যুদ্ধ শেষে খান জাহান আলী সুলতানের কাছে অনুমতি নিয়ে তার ওস্তাদ কুতুবুল আলমের কাছে কিছুদিন থাকার জন্য যান। কিন্তু সেই ছুটি শেষ করে তিনি আর ফেরেননি। পরবর্তীতে সুলতানের বারবার আহবান সত্ত্বেও খান জাহান জৌনপুরে ফিরে না গিয়ে চাকরিতে ইস্তফা দেন। শেষ হয় তার সৈনিক জীবন।\nহযরত নূর কুতুবুল আলম তার প্রিয় শিষ্যকে ফিরে পেয়ে অনেক খুশি হন। তিনি তাকে কামিলিয়াৎ ও বেলায়তি সম্পর্কে শিক্ষা দেন। খান জাহানের সততা ও নিষ্ঠায় মুগ্ধ হয়ে তিনি তার সাথে নিজ কন্যার বিয়েও দেন। কিছুদিন স্বাচ্ছন্দ্যে দাম্পত্য জীবন অতিবাহিত করেন খান জাহান আলী। কিন্তু চারিদিকে ইসলাম ও মুসলিমদের দুরবস্থা দেখে বেশিদিন স্থির থাকতে পারেননি তিনি। স্ত্রীকে শ্বশুরের খিদমতে রেখে সমাজ সেবা, ইসলাম রক্ষা ও ইসলাম প্রচারের কাজে বেরিয়ে পড়েন তিনি।\nঐতিহাসিক মেহেরপুর দিয়েই দক্ষিণবঙ্গে আসেন খান জাহান আলী; Image Source: wikimapia.org\nখান জাহান আলী ঠিক কত সালে দক্ষিণবঙ্গে আসেন, তা সঠিকভাবে জানা যায় না। তবে এটা জানা যায় যে তিনি যখন বঙ্গে আসেন, তখন গৌড়ের সুলতান ছিলেন জালাল উদ্দীন মুহাম্মদ শাহ। এ সময় দক্ষিণবঙ্গে আগমনের একমাত্র পথ ছিল ভৈরব নদী। খান জাহান আলী গৌড় হতে পদ্মা নদী ধরে কুষ্টিয়ার মেহেরপুরের নিকটবর্তী ভৈরব নদীতে আসেন। সেখান থেকে চুয়াডাঙ্গা ও ঝিনাইদহ হয়ে যশোরের বারোবাজারে উপনীত হন তিনি। পথিমধ্যে বিভিন্ন স্থানে ইসলাম প্রচারের কাজ করেন খান জাহান। ১১ জন আউলিয়া নিয়ে তিনি যশোরের বারোবাজারে কিছুকাল অবস্থান করেন। এখান থেকেই তার দক্ষিণবঙ্গ জয়ের সূচনা।\nখান জাহানের স্মৃতি বিজড়িত ভৈরব নদী; Image Source: youtube.com\nবারোবাজারে কিছুকাল অবস্থান করার পর খান জাহান আলী চলে যান মুরলী, যেখানে বর্তমান আধুনিক যশোর শহর। এখান থেকে তার সহচরদের একদলকে তিনি সুন্দরবন অঞ্চলে পাঠান। আরেক দল, যার নেতৃত্বে তিনি নিজে ছিলেন, সেটি নিয়ে ভৈরব তীরের পায়গ্রাম কসবায় গিয়ে পৌঁছান তিনি। এখানে অল্প কিছুদিন অবস্থানের পর ভৈরবের তীর ধরে সুন্দরঘোনা পৌঁছান খান জাহান আলী। এই স্থানে এক নতুন শহরের পত্তন করেন তিনি, নাম দেন খলিফাতাবাদ। এরই বর্তমান নাম বাগেরহাট। তার প্রশাসনিক কর্মকাণ্ডের কেন্দ্রবিন্দু ছিল এই শহর। যাত্রাপথের প্রতিটি এলাকায় খান জাহান আলী ইসলাম প্রচার করেন ও একজন করে প্রতিনিধি নিযুক্ত করেন। এভাবে তার অনুসারী বাড়তে থাকে।\nখান জাহান আলীর আগমনকালে দক্ষিণবঙ্গের বেশিরভাগ জায়গা ছিল বনাঞ্চল। বন-জঙ্গল সাফ করে তিনি ও তার অনুসারীরা দক্ষিণবঙ্গকে বসবাসের উপযোগী করে তোলেন। পুরো দক্ষিণাঞ্চল একরকম তার রাজ্য ছিল। কোনো বাধা ছাড়াই এই এলাকা তিনি শাসন করতে থাকেন। জনগণও তার নেতৃত্ব মেনে নেয়। তবে আঞ্চলিক শাসক হলেও প্রকট শাসকসুলভ জীবনযাপন কখনোই করেননি খান জাহান আলী। স্বাধীন বাদশাহদের মতো তিনি চলতেন না। এমনকি নিজের নামে কোনো মুদ্রার প্রচলনও তিনি করেননি। এছাড়া গৌড়ের সুলতান নাসিরুদ্দিন মাহমুদ শাহের সময় তার সনদ নিয়ে দক্ষিণবঙ্গ শাসন করেছেন তিনি। খান জাহান আলীর মৃত্যুর পরে তার প্রতিষ্ঠিত খলিফাতাবাদেই গড়ে ওঠে ঐতিহাসিক টাকশাল। পরবর্তী ৪০/৫০ বছর এই টাকশাল থেকেই বাংলার স্বাধীন সুলতানদের মুদ্রা তৈরি হতো। বিখ্যাত ষাট গম্বুজ মসজিদ ছিল তার দরবারগৃহ। ষাট গম্বুজ মসজিদ হতে প্রায় এক কিলোমিটার দূরে ছিল খান জাহান আলীর বসতবাড়ি। এখন সেটির কোনো অস্তিত্বই নেই।\nখান জাহান আলী তার দীর্ঘ শাসনামলে এই অঞ্চলের ব্যাপক উন্নতি সাধন করেন। প্রায় ২০/২৫টি গ্রাম নিয়ে তার রাজধানী খলিফাতাবাদ গড়ে উঠেছিল। এখানে তিনি থানা, কাচারি, বিভিন্ন সরকারী দফতর, বিচারালয়, সেনানিবাস ইত্যাদি নির্মাণ করেন। প্রশাসনিক সুবিধার্থে দক্ষিণবঙ্গকে তিনি ভাগ করেন কয়েকটি ভাগে, ঘরে ঘরে পৌঁছে দেন সুশাসন। তার এই ছোটখাট রাজ্যে তিনি কায়েম করেন ইসলামী হুকুমত। খলিফাতাবাদ বা বাগেরহাট এলাকায় ইসলাম প্রচারের সময় স্থানীয় প্রভাবশালী হিন্দুদের বাধার সম্মুখীন হন খান জাহান আলী। তাদের বিরোধিতার কারণে ঐ এলাকার রণবিজয়পুর, ফতেহপুর, পিলঙ্গজ প্রভৃতি স্থানে হিন্দুদের সাথে যুদ্ধ হয় মুসলিমদের। খান জাহান আলী তাদের পর্যুদস্ত করে নিজের শাসনক্ষমতা কায়েম করতে সমর্থ হন।\nপ্রায় ৪০ বছর স্বাচ্ছন্দ্যে দক্ষিণবঙ্গে রাজত্ব করেন খান জাহান আলী। এই পুরো এলাকায় ইসলামের আলো ছড়িয়ে দেন এই মহান সাধক। তাঁর সুশাসন ও বিনয়ী স্বভাবে আকৃষ্ট হয়ে দলে দলে এই এলাকার মানুষ ইসলামের ছায়াতলে আশ্রয় নেয়। জীবনের শেষ দিনগুলো দরগায় বসে আল্লাহর ধ্যানে কাটিয়ে দিতেন তিনি। অনেক মূল্যবান বাণী তিনি দিয়ে যান নিজের প্রজ্ঞা ও সাধনালব্ধ জ্ঞান থেকে। এই মহান শাসক ও ধর্ম প্রচারক ৮৬৩ হিজরীর ২৬ জিলহজ্জ, ইংরেজি ১৪৫৯ খ্রিস্টাব্দের ২৩ অক্টোবর মৃত্যুবরণ করেন।\nখান জাহান আলী (র) এর মাজার; Image Source: theindepenentbd.com\nখান জাহান আলীর মাজার একটি পবিত্র স্থান। কিন্তু অন্যান্য মাজারের মতো একেও লোকজন সিজদার স্থান বানিয়ে ফেলেছে। কথিত মারেফতপন্থী সাধু-সন্নাসী ও ফকিরগণই মূলত এই সিজদা প্রথার প্রবর্তক। মাজার জুড়ে চলে একাধিক শিরকি কাজ-কারবার। মাজারের দিঘীতে থাকা কালাপাহাড় ও ধলাপাহাড় নামক দুটি কুমীরের বংশধরেরা যুগ যুগ ধরে এখনও বাস করছে। লোকে মানত করার নামে এদের কাছে মুরগী-ছাগল ইত্যাদি খেতে দিয়ে যায়। এসব মানতের সামগ্রী নিয়ে মাজার সংশ্লিষ্ট কিছু অসাধু মানুষ করে চলেছে ব্যবসা।\nমাজার সংলগ্ন দিঘীর কুমীর; Image Source: pinterest.de\nচৈত্র মাসের পূর্ণিমায় এখানে খুব জাঁকজমকের সাথে মেলা বসে। এই মেলার উৎপত্তির কথা সঠিকভাবে কেউ বলতে পারেন না, তবে অনেকের মতে, পূর্ববর্তী একটি ঈসালে সওয়াব মাহফিল আজ এই মেলায় রূপান্তরিত। যে মানুষটি ইসলাম প্রচারের কাজে নিজের সারাটি জীবন ব্যয় করেছেন, এমনকি নিজের সংসার জীবন পরিত্যাগ করে যিনি ইসলামের সেবায় নিজেকে সঁপে দিয়েছিলেন, তার সমাধি ঘিরে বহু অশালীন ও ইসলামবিরোধী কর্মকাণ্ড বন্ধ হওয়া বাঞ্ছনীয়। বাংলাদেশে ইসলাম প্রচারের অন্যতম পথিকৃৎ হযরত খান জাহান আলী (র) এর দ্বারা অনুপ্রাণিত হোক প্রতিটি সচেতন মুসলিম।\nহযরত খান জাহান আলী: জীবন ও কর্ম- মোঃ মাসুম আলীম (প্রকাশকাল-২০০২, পৃষ্ঠা ৩৩-৫৬)\nThis article is in Bangla language. It discusses about the life of khan jahan ali. Necessary book resourcce have been mentioned at the end.\nFeature Image: aboutislam.net


সচল জাহিদ: প্রয়োজন সমন্বিত পরিবেশ মডেলিং\nছোটবেলাতেই শিখেছি আমাদের চারপাশে যা কিছু আছে তাই নিয়ে পরিবেশ। এই ‘চারপাশে যা কিছু’ এর মানে আসলে কি? আমাদের চারপাশে আছে মাটি, বায়ু আর পানি- এই তিনটি মাধ্যম। এছাড়া রয়েছি আমরা, মানে মানুষ, আছে অন্যান্ন প্রাণী ও উদ্ভিদ, যাদেরকে সম্মিলিত ভাবে বলা যেতে পারে জীববৈচিত্র বা বায়োডাইভার্সিটি। তাহলে ছেলেবেলার সেই সংগাটিকে বড়বেলায় বলতে পারি বায়ু, পানি, মাটি আর জীববৈচিত্র নিয়েই হচ্ছে পরিবেশ। সুতরাং এনভায়রনমেন্টাল মডেলিং বলতে বুঝি আসলে এই চারটি উপাদানের মডেলিং। কিন্তু প্রশ্ন আসে এই উপাদানগুলোর মডেলিং আবার কী? এক এক করে ব্যাখ্যায় আসিঃ\nপ্রথমে ধরা যাক বায়ু। আমরা জানি আমাদের বায়ুমন্ডল হচ্ছে এক ধরনের প্রবাহী বা ফ্লুইড। এই বায়ুমন্ডলের গতিবিধি আসলে জটিল কয়েকটি সমীকরণের মাধ্যমে প্রকাশ করা যায় যাদেরকে একসাথে বলা হয়ে থাকে নেভিয়ার-স্টোকস ইক্যুয়েশন। এছাড়া রয়েছে থার্মোডিনেমিক্সের ইক্যুয়েশন। এই ইক্যুয়েশনগুলোর সমাধানের মাধ্যমে আসলে বিভিন্ন সময়ে এই বায়ুমন্ডলের কয়েকটি মৌলিক জিনিস জানা যায়ঃ বায়ুপ্রবাহের বেগ, চাপ ও তাপমাত্রা। এই মৌলিক বিষয়গুলো জানা হয়ে গেলে এর থেকে অনেক অজানা বিষয় জানা যায় যেমন আজ কতটুকু বৃষ্টি হবে? কিংবা, ঢাকা শহরের আশুলিয়ায় কোন ইটের ভাটা থেকে দুষিত গ্যাস বের হলে তা কখন ফ্যান্টাসি কিংডমে এসে পৌছবে এবং কি মাত্রায়, ইত্যাদি। খুব সংক্ষেপে বললে এই হচ্ছে বায়ুর মডেলিং। কিন্তু প্রশ্ন হচ্ছে এই তথ্যগুলো পেতে কি মডেলিং লাগে? উত্তর হচ্ছে আসলে যদি আমরা সব জায়গায় সব কিছু সবসময় মাপতে পারতাম সেক্ষেত্রে এই সব জটিল মডেলিং এর কোন দরকার ছিলনা। কিন্তু সব জায়গায় সব কিছু সবসময় মাপতে পারা যেমন কারিগরী ভাবে সম্ভব নয় তেমনি সম্ভব হলেও সাধ্যে কুলাবেনা। তাই কি আর করা বাধ্য হয়ে এই সব জটিল ইক্যুয়েশনগুলো সমাধান করার জন্যই প্রয়োজন মডেলিং। এই মডেলিং হতে পারে দুই রকমেরঃ এক পরিমানগত ( যেমন কতটুকু বৃষ্টি হবে আজ) ও গুণগতমানগত (যেমন আশুলিয়ার ঐ ইটের ভাটার প্রভাবে ফ্যান্টাসি কিংডমে বায়ুতে কার্বনের পরিমান কতটুকু বাড়বে)।\nআসি মাটিতে। পরিবেশগত দিক দিয়ে বিবেচনা করলে মাটির মডেলিং বলতে আসলে ল্যান্ডইউজ মডেলিং বুঝে থাকি। ধরা যাক আজ একটি এলাকায় বনভূমি রয়েছে, হয়ত সময়ের পরিক্রমায় সেই এলাকা একসময় শিল্প এলাকায় রূপ নিবে, বা হয়ে যাবে নগর। এই প্রক্রিয়াগুলো বিভিন্ন পরিসংখ্যানগত হিসেব নিকেশ দিয়ে মডেলিং করা যায় আগে থেকেই।\nএবার পানি নিয়ে আলোচনা করা যাক। আমরা ছেলেবেলায় পানি চক্র নামে যেটা পড়েছি সেই একই জিনিস কিছু দাঁতভাঙা টার্মেনোলজি দিয়ে পড়েছি বড়বেলায়, যার নাম হচ্ছে হাইড্রোলজিক সাইকেল। আসলে এর মানে কি? এর মানে হচ্ছে উৎস থেকে পানি চক্রাকারে আবার উৎসতে ফিরে আসে। ব্যখ্যা করলে বিষয়টি পরিষ্কার হবে। যেহেতু পৃথিবীর তিন চতুর্থাংশ সমুদ্রের পানি সেক্ষেত্রে সমুদ্রের পানিকেই উৎস হিসেবে ধরি। সজজে বলতে গেলে এই সমুদ্রের পানি স্বতঃবাস্পীভবন প্রক্তিয়ায় জলীয়বাষ্পে পরিনত হয়ে উপরে উঠে যায়, এই বাষ্প পরে মেঘে পরিনত হয় এবং সেই মেঘ ঘনীভূত হয়ে আবার বৃষ্টি হিসেবে সমুদ্রে আসে। কিন্তু মজার বিষয় হচ্ছে শুধু সমুদ্রের পানিই যেমন শুধু স্বতঃবাষ্পীভূত হয়না তেমনি মেঘ থেকে নেমে আসা পানি শুধু সুমুদ্রেই যায়না। গেলে হয়ত হাইড্রোলজিক সাইকেল অনেক সহজ হতো, কিন্তু পৃথিবীতে জীবন ধারন হয়ত সম্ভব হতোনা। আসলে মেঘ থেকে নেমে আসা পানির একটি অংশ পড়ে মাটিতে, একটি অংশ সরাসরি পানিতে আর একটি অংশ গাছপালার উপরে। পানিতে পড়া পানিকে নিয়ে কোন ঝামেলা নেই, কিন্তু বাকী দুইটাকে নিয়ে একটু ঝামেলা আছে। মাটিতে পড়া পানির একটি অংশ মাটির গভীরে চলে যায় আর একটা অংশ মাটি বেয়ে বা মাটির কিছুটা ভেতর দিয়ে কাছাকাছি কোন পানির প্রবাহ বা জলাধারে পরিবাহিত হয়। যে অংশটা গাছপালার উপরে পরে তার একটা অংশ সেখান থেকেই বায়ুতে চলে যায় স্বতঃবাষ্পীভবন প্রক্রিয়ায় আর একটা অংশ মাটিতে চলে আসে। এত গেল মেঘ থেমে নেমে আসা পানির গল্প। অন্যদিকে শুধু সুমুদ্র থেকেই পানি বায়ুতে যায়না, মাটি ও গাছপালা থেকেও পানি স্বতঃবাষ্পীভবন ও প্রস্বেদন প্রক্রিয়ার বায়ুতে যায়। এছাড়া আছে তুষারপাত, তুষার স্তরের গলন, হিমবাহের মত জটিল প্রক্রিয়া। এখন যদি জানতে চাই যমুনা নদীর বাহাদুরাবাদে কতটুকু প্রবাহ হবে সেটা কিভাবে জানতে পারবঃ এক হচ্ছে মেপে, আর দুই হচ্ছে বাহাদুরাবাদ পয়েন্টে যমুনা নদীর অববাহিকা অঞ্চল যতটুকু সেইটুকুতে এই পানিচক্রের জটিল হিসেব নিকেশ করে। প্রথম পদ্ধতিতে শুধু যে অংশে মাপপ সেই অংশেই এই তথ্য জানা যাবে, দ্বিতীয় পদ্ধতিতে প্রায় সব জায়গাতেই এই তথ্য জানা সম্ভব। এর থেকেও জরুরী হচ্ছে ভবিষ্যতে পরিবর্তিত জলবায়ু বা পরিবর্তিত ল্যান্ডইউজ পরিস্থিতিতে এই প্রবাহের কি পরিবর্তন হবে প্রথম পদ্ধতিতে সেটা মাপার জন্য ভবিষ্যতের পানে চেয়ে থাকতে হবে। অথচ পানিচক্রের হিসেব নিকেশের মাধ্যমে বর্তমানেই সম্ভব। এইযে এতক্ষন এত এত প্রক্রিয়া ব্যাখ্যা করলাম এইগুলোকে একত্রিত করে হিসেব নিকেশ মানেই হচ্ছে হাইড্রোলজিকাল মডেলিং।\nকিন্তু এতো গেল শুধু পানির পরিমানের কথা, এর পাশাপাশি পরিবেশের সাথে গুরুত্ত্বপূর্ন বিষয় হচ্ছে পানির গুণগত মান। পানির গুনগত মান হতে পারে ভৌত (পানির স্বাদ, গন্ধ, অন্যান্ন অদ্রাব্য পদার্থের পরিমান), রাসায়নিক (পানিতে বিদ্যমান খনিজ লবনের পরিমান)ও জৈবিক (পানিতে বিদ্যমান অক্সিজেনের পরিমান)। প্রাকৃতিক ভাবে প্রাপ্ত পানিতে এই সবগুলোরই বিভিন্ন মান থাকে, জায়গা ভেদে। কিন্তু পরিবেশের অংশ হিসেবে আমরা এই পানির মানকে প্রতিনিয়ত পরিবর্তিত করি। যখন এই পরিবর্তনের মান একট বিশেষ মাত্রাকে ছাড়িয়ে যায় তখন আমরা সেই পানিকে দূষিত পানি বলি। এখন হাইড্রোলজিক সাইকেলের অংশ হিসেবে আমরা জেনেছি পানি মাটি বেয়ে, গাছ বেয়ে, বায়ু মন্ডলকে ধুয়ে তবেই নদীতে আসে। এই প্রতেকটি প্রক্রিয়ায় দূষনের সুযোগ রয়েছে। এছাড়া অনেক দূষিত মাত্রার পদার্থ সরাসরি নদীতে ফেলা হয়। এইভাবে সেই আগের উদাহরনের মতই যদি প্রশ্ন করা হয় যমুনার বাহাদুরাবাদে পানিতে ক্লোরিনের পরিমান কত সেটা কিন্তু দুই ভাবে বের করা যায়ঃ এক হচ্ছে মেপে আর দুই হচ্ছে হাইড্রোলজিক সাইকের মডেলিং এর সাথে পানির এই গুনগত মানেরও মডেলিং করা। কোনটি কখন কার্যকরী সেটা বোধহয় পাঠক এতক্ষনের আলোচনায় কিছুটা অনুধাবন করেছেন।\nআসা যাক জীববৈচিত্রে। পরিবেশের সাথে জীববৈচিত্রের সম্পর্ক চিরন্তন। এইজন্যই বর্তমান সময়ের কথা বিবেচনা করলে সুন্দরবনে যেমন শ্বেত ভল্লুক পাওয়া যায়না, ঠিক তেমনি আর্কটিক অঞ্চলে রয়েল বেঙ্গল টাইগারের দেখা মেলেনা। প্রত্যেকটি জীব এক একটি পরিবেশে সাথে অভিযোজিত, যা নির্ভর করে জলবায়ু, মাধ্যমের অবস্থা, ও খাদ্যশৃংখলের উপর। অভিযোজনের এই নিয়ামকগুলোর পরিবর্তন হলে জীববৈচিত্রও তাই পরিবর্তিত হয়। একটি উদাহরনের মাধ্যমে এই বিষয়টি ব্যাখ্যা করা যাক। আমরা অনেকেই হয়ত জানিনা যে নদীতে একেক মাছ একেক গভীরতায় অভিযোজিত কারন একেক গভীরতার পানির গতিবেগ, তাপমাত্রা ও খাদ্যশৃংখল একেক রকম। এখন ধরা যাক একটি প্রাকৃতিক ভাবে বয়ে যাওয়া নদীতে প্রাকৃতিক ভাবেই কিছু প্রজাতির মাছের অভিযোজন রয়েছে। এখন এই নদীটির উজানে বাঁধ দিয়ে আমরা এর প্রবাহের গতিবেগ, ঋতুভিত্তিক প্রবাহের বৈচিত্র এগুলো পরিবর্তন করলাম। এর ফলে যা হবে তা হচ্ছে ঐ অঞ্চলের মাছের অভিযোজন বিনষ্ট হবে। এই নতুন পরিবেশে কিছু প্রজাতি হয়ত আবার অভিযোজিত হবে আবার কিছু প্রজাতি হয়ত পারবেনা। যারা পারবেনা তারা হয় মাইগ্রেট করবে অন্য অঞ্চলে অথবা সেই প্রজাতির বিলুপ্ত ঘটবে। এই প্রক্রিয়াগুলোকে হিসেব নিকেশের মাধ্যমে বের করাই হচ্ছে বায়োডাইভার্সিটি মডেলিং।\nউপরের অনুচ্ছেদগুলোতে পরিবেশের এই চার উপাদানের মডেলিং বলতে আমরা কি বুঝি তা খুব সাধারণ আঙ্গিকে দেখার চেষ্টা করলাম। কিন্তু এই চার উপাদানের সমন্বিত মডেলিং কি? সেটা আলোচনার আগে জানা দরকার কিভাবে এই চার উপাদানের পারস্পরিক ইন্টার‍্যাকশন বা মিথস্ক্রিয়া ঘটে। একটি উদাহরনের মাধ্যমে এই মিথিস্ক্রিয়াগুলোকে দেখানো যাক। ধরা যাক একটি নদী অববাহিকা অঞ্চলে শতকরা ৫০ ভাগ ছিল বনভূমি। আমরা সেই বনভূমি কমিয়ে শুণ্যে নামিয়ে আনলাম, এর প্রতিক্রিয়া কি কি হবে? আমরা জানি বনভূমি একটি অঞ্চলে আচ্ছাদন হিসেবে কাজ করে, ফলে সূর্যালোক সরাসরি সেখানে পৌছতে পারেনা। এজন্যই দেখা যায় বনভূমির মাটি সাধারনত আর্দ্র থাকে। যদি বনভূমি কেটে ফেলা হয় সেই অঞ্চলে তখন সরাসরি সূর্যালোক পৌছবে মাটিতে এবং মাটি আস্তে আস্তে শুষ্ক হবে। আবার আমরা জানি বনভূমি ইভ্যাপট্রান্সপিরেশন এর মাধ্যমে বিপুল পরিমান পানি বায়ুতে যোগান দেয়। পানিচক্রের নিয়মে সেই পানি আবার ঘণীভূত হয়ে বৃষ্টি আকারে মাটিতে আসে। বন কেটে ফেলার ফলে পানিচক্রের এই প্রক্রিয়া পরিবর্তিত হবে। কম পানি বায়ুতে যাবে সেই সাথে বৃষ্টির হারও কমে যাবে। ফলে মাটির আর্দ্রতা আরো কমবে। এই দুই ভাবে মাটির আর্দ্রতা কমে যাবার ফলে ঐ অঞ্চলের জলবায়ু পরিবর্তত হবে এবং আস্তে আস্তে তা মরুভূমিতে পরিনত হবে। আমরা জানি মাটি যেমন তাড়াতাড়ি গরম হয় তেমনি তাড়াতাড়ি ঠান্ডাও হয়, কারন মাটির তাপধারন ক্ষমতা অনেক কম। কিন্তু বনভূমি যেমন গরমও হয় আস্তে আস্তে তেমনি তাপ ছেড়েও দেয় আস্তে আস্তে। ফলে বনভূমিতে দিনে ও রাতে তাপের তারতম্য অনেক কম। মরুভূমির শুষ্ক মাটিতে এই তারতম্য অনেক বেশি ফলে সেখানে দিন যেমন অনেক গরম তার তেমন অনেক ঠান্ডা। এই পরিবর্তত পরিবেশে তাই জীববৈচিত্রও পরিবর্তিত হবে। আবার যেহেতু বৃষ্টিপাত কমে যাবে সেক্ষেত্রে পানিচক্রের পরিবর্তনের ফলে ঐ অববাহিকায় পানির যোগান কমে যাবে, ভূগর্ভস্থ পানির স্তর আস্তে আস্তে নেমে যাবে। তবে এই পরিবর্তন গুলো ঘটবে অনেক সময় নিয়ে, বিষয়টা এরকম না যে আজ অর্ধকের বন কেটে ফেললাম আর কাল সকালে উঠে দেখলাম আমার বাসার সামনের অঞ্চল মরুভূমি হয়ে গিয়েছে। বাংলাদেশের উত্তরাঞ্চলের গত কয়েক দশকের জলবায়ুর পরিবর্তন কিছুটা এই প্রক্রিয়ার বাস্তবিক উদাহরণ।\nসুতরাং দেখা যাচ্ছে যেহেতু এই প্রক্রিয়াগুলো একে অপরের সাথে খুব বেশি পরিমানে মিথস্ক্রিয়া করে তাই সত্যিকার অর্থে পরিবেশে মডেলিং বলতে এই উপাদানগুলোর মধ্যে সমন্বয় করা প্রয়োজন। কিন্তু বর্তমানে অধিকাংশ ক্ষেত্রে এই উপাদানগুলো আলাদা ভাবে মডেল করা হয়। ঠিক এইজন্য, যারা বায়ু মডেল নিয়ে কাজ করে তারা হাইড্রোলজিকাল মডেলিং নিয়ে মাথা ঘামায়না, যারা হাইড্রোলজিকাল মডেলিং নিয়ে কাজ করে তারা ল্যান্ড ইউজ চেঞ্জ, ওয়াটার কোয়ালিটি মডেল ইত্যাদি নিয়ে জানার চেষ্টা করেনা। আর বলতে দ্বিধা নেই এরা কেউই জীববৈচিত্র নিয়ে ভাবার সময়ই পায়না। সত্যিকার অর্থে সমন্বিত পরিবেশ মডেলিং হয়ত সময়ের ব্যপার, সেই সাথে জটিল এই প্রক্রিয়াগুলোকে এক সূতোয় বাঁধা হয়ত কারিগরীগত ভাবেও অনেক চ্যালেঞ্জিং কিন্তু তার আগে এই চার উপাদানের মডেলিং এর সাথে যুক্ত মানুষগুলোর পরস্পরের সাথে মিথস্ক্রিয়া, মত বিনিময় ও সর্বোপরি সমন্বিত মডেলিং এর প্রতি ইতিবাচক মনোভাব প্রয়োজন।পানিসম্পদ ব্যবস্থাপনা নিয়ে এই আন্তর্জাতিক সহযোগীতার বছরে (২০১৩) অন্ততপক্ষে আমরা সমন্বিত পরিবেশ মডেলিং


জলদাস গাঁ : The Untold Story ! Part-98 – ইস্টিশন ব্লগ\nজলদাস গাঁ : The Untold Story ! Part-98\nAuthor: জাহাঙ্গীর হোসেন Published Date: আগস্ট ২৪, ২০১৯\nআপন বড় ভাইর জন্যে যখন মেয়ে দেখতে গেলাম আমরা সকল ভাইবোন একত্রে, তখন সম্ভবত ৩য় শ্রেণিতে পড়ি আমি। অনেক দুরে গাঁয়ের মেয়ে দেখতে গিয়েও, ঘটনাক্রমে আমাদের নৌকো যে নদীর ঘাটে ভিড়লো, তার অদুরেই অনেক মেয়ের সাথে আমার ফিউচার ‘ভাবী’ও নদীতে সাঁতার কাটছিলো। ঘরে গিয়ে ওঠার পর বাড়ির লোকেরা ডেকে নদী থেকে তুলে নিলো তাকে, যা চোখে পড়লো আ্মার বোনদেরও। মেয়ে দেখার পর প্রায় সবই পছন্দ হলো আমার মা + ভাইবোনদের, কেবল আপত্তি উঠলো, মেয়ে নদীতে সাঁতরায় ছেলেদের মত। ছোট হলেও আমিও এটাকে +পয়েন্ট হিসেবে বললাম সবাইকে, কারণ আমিও ছিলাম নদী পাগল এবং আমাদের বাড়িও ছিল নদী লাগোয়া। অবশেষে বিয়ে হলো ঐ ঝানু সাঁতারু ভাবীর সাথে এবং এর ফল পেলো সবাই একদিন অত্যন্ত দৃঢ়রূপে।\nএকবার এক দ্বীপ থেকে অন্যদ্বীপে যেতে মেঘনায় আকস্মিক কালবোশেখিতে উল্টে গেল আমাদের নৌকো। ভাবীর কোলে তখন তার ২-বছরের ১ম কন্যা ‘নীলাক্ষি’ । আমার মাসহ প্রায় ১৫/১৬ জন ছিলাম ঐ নৌকোতে। প্রবল বাতাস, ঝড়, বিদ্যুৎ ঝলকানি, বড় বড় শিলাবৃষ্টি, জলোচ্ছ্বাসে চারদিক অন্ধকার হলো রাতের মতই। নৌকার ভাঙা ছইটা কিভাবে যেন ধরতে পারলাম আমি। পাশেই বড় ঢেউতে ভাসতে দেখে মাকেও টেনে আনলাম ছই ধরতে কিশোর সাহসিকতায়। কিন্তু ২-বছরের নীলাক্ষি’সহ ভাবীকে হারালাম আমরা। মা কেবল তার বউ আর নীলাক্ষি’কে খুঁজতে ছই ছেড়ে এদিক ওদিক সাঁতরে বেড়াতে লাগলো সারাক্ষণ কিন্তু আমাকে নিষেধ করলো ছই ছাড়তে। প্রতিবেশি কুলসুম তার কোলের শিশু ভেসে যাওয়া ‘কালাম’কে হাতড়াতে আমাকে পাগলপ্রায় হয়ে ঠেসে ধরলো জলতলে। উন্মাদিনির মতো বললো, আমার কালাম কই? তাকে এনে দে তুই! কিন্তু কিভাবে এক ভেসে যাওয়া শিশুকে এনে দেব বুঝতে পারিনা এ জলযুদ্ধে কিশোর আমি। আমার মা এসে আমাকে উদ্ধার করে শিশু হারানো মা কুলসুম থেকে।\nপ্রায় দুঘণ্টা পর প্রবল বৃষ্টি আর ঝড় কিছুটা কমলে অদূরে, ভাবীকে প্রবল পাহাড়সম ঢেউয়ে ডুবতে আর ভাসতে দেখি আমরা। ছই ছেড়ে মা আর আমি সাঁতরে যাই ভাবীর কাছে। বিস্ময়করভাবে তখনো তার কোলে ২-বছরের ‘নীলাক্ষি’ এবং সে তখনো শাড়িপরা। মা আর আমি ভাবীকে ‘নীলাক্ষি’সহ টেনে নিয়ে আসি ছইয়ের কাছে। ততক্ষণে ঝড় থামাতে, অন্ধকার স্বচ্ছ হওয়াতে ৩/৪-টা জেলে নৌকো এগিয়ে এলো আমাদের উদ্ধারে।\nনৌকা থেকে নদীতীরে দরিদ্র জেলেদের খড়ের কুঁড়েতে উঠতেই তাদের বউদের ভাঁজকরা সংরক্ষিত শাড়িটি পরতে দিলো মাকে, কারণ বাঁচার জন্যে মার শাড়ি সে নদীতে ছেড়ে দিয়েছিল। প্রবল শিলাবৃষ্টিতে নদীজল খুব ঠান্ডা হয়ে গিয়েছিল, তাই প্রায় দুঘন্টা জলে ভেজার কারণে ‘নীলাক্ষি’ চেতনা হারিয়ে নীল হয়ে গিয়েছিল। সব জেলে আর জেলে-বউরা নাড়ার আগুন জ্বালিয়ে গরম করতে চাইলো আমাদের সবাইকে। নীলাক্ষিকে তাদের যত্নে রক্ষিত ‘নামাজের মছলা’টিতে পেঁচিয়ে অনেকক্ষণ আগুনে শেকলো তারা। সরিষার তেল ঘষলো তার বুকে আর পায়ে। শরীর গরম হলে প্রথমেই পেটের জল বের করতে আকস্মিক বমি করে নীলাক্ষি চোখ খুললো। কুলসুমকে তার কালাম ছাড়া উদ্ধার করে পাশের ঘরে ধরে রাখলো অপর জেলেনিরা। তার কোরাসের মত বিদীর্ণ বুকফাটা কান্না শুনতে পাচ্ছিলাম আমরা নদীতীরের ঘনিয়ে আসা প্রাকসন্ধ্যায়। নৌকো ডোবার খবর পৌঁছে গিয়েছিল বাড়িতে কিভাবে যেন, তাই বাড়ি থেকে বড়ভাই ও স্বজনরা ৫/৬-টা বড় নৌকো নিয়ে উজানে খুঁজতে খুঁজতে অনেক ভাটিতে নদীতীরের এ কুঁড়েতে খুঁজে পায় আমাদের।\nগাঁয়ে খবর রটে যায়, এক বয়স্কা নারী ও একটা শিশু ভেসে গিয়েছিল। সবাই ধরেছিল, মা আর নীলাক্ষিকে সম্ভবত হারিয়েছে আমার পরিবার। কিন্তু ঘটনাক্রমে প্রতিবেশি কুলসুমের কোলের শিশু কালাম ও তার শাশুড়িকে হারাই আমরা। রাতে বাড়ি ফেরার আগেই চলমান নৌকোতেই বলে ফেলি আমি- “বলেছিলাম না, সাঁতারু ভাবীকে বউ করে আনতে। আজ দেখলেতো তার কত গুণ? যদি দক্ষ সাঁতারু না হতো ভাবী, তো কিভাবে ২-বছরের একটা শিশুকে কোলে করে শাড়ি পরা প্রায় ২-ঘন্টা এতো বড় নদীতে প্রবল ঝড়জলে যুদ্ধ করে বেঁচে রইলো সে? কিভাবে বাঁচিয়ে রাখলো তার শিশুকে”? এটা বিস্ময়কর মনে হলো সবার কাছে যে, প্রবল ঝড়ে কিভাবে এক নারী তার সন্তানকে বুকে আগলে ভেসে রইলো এ বিশাল নদীতে?\nআমার ঐ ভাবী এখন পঞ্চাশের কাছাকাছি বয়সের। এখনো ঐ দ্বীপেই থাকেন তিনি। এইতো কদিন হলো ঢাকার এক আধুনিক হাসপাতালে তার সব মেডিকেল চেকাপ করলাম। ঢাকাতে এলেও ভাললাগেনা তার ঢাকার এ ইটপাথরের জীবন বেশিদিন। আমাদের বিলাসী বারিধারার ফ্লাটেও হাঁপিয়ে ওঠেন তিনি ক’দিনেই। তাই আবার কদিন পরই ফিরে যান ঐ সাঁতারকাটা নিবিড়তার জলজীবনে। বাবার বাড়িও সেই নদীতীরেই আছে অদ্যাবধি। এখনো বেড়ান বাবার বাড়ি আর ডুবে যাওয়া সেই নদীর তীরেই। নীলাক্ষি স্বামী সন্তানসহ ঢাকাতে থাকে। নীলাক্ষির সন্তানরা আর খোদ নীলাক্ষিও বিশ্বাস করতে চায়না যে, তার মা এ বিশাল ঢেউয়ের মাঝে তাকে নিয়ে এভাবে সাঁতার কেটেছিল মেঘনার জলরাক্ষসের মাঝে একদিন। আমি স্বাক্ষি না থাকলে হয়তো আমারো বিশ্বাস হতোনা এ ঐশ্বরিক ঘটনা।\nআমার চলমান জীবনের রপ্তরঙা ভালবাসার রাশিকৃত পুঁথিদের ভিড়ে, এখনো মেঘনার ঐ জলহনন দেখি আমি, দেখি খরস্রোতা নদী আর ঢেউ নারীর স্তনের মত ঝড়ো বাতাস, আর নববধূর শীৎকারের মত নদীর বিবসনা প্রাণহননের কোরাস। তারপরো দেহজ প্রেমের স্পর্শময়তার স্বাপ্নিক রংধনুর মত ঐ নদী আর ঐ জল আঁকড়ে থাকি আমি আমার জীবন চরাচরে। এ নদী আর আমার জীবনকে শোষক আর শাসিতের প্রেমজ শরীর মনেহয় আমার কাছে। এ যেন জীবন মুদ্রার পীত আর হলুদাভ রঙ মিশ্রিত ন্যুজতার প্রেমপ্রেমখেলা। যে খেলায় কখনো পরাজিত হই আমি, কখনো আমার নদী। তারপরো ধর্মপ্রসবিনী ধার্মিক বকেরা যেমন ধারণ করে থাকে ধর্মকে, আমিও দীর্ঘতর সঙ্গমশেষে ক্লান্তদেহজ সময়টার মত ধারণ করে বেঁচে থাকি ঐ নদীকে, যা মূলত অপাঙ্গ রজ:স্বলা নারীর মতই অপাঢ্য !\n[এরপর জলদাস গাঁয়ের চলমান পর্ব : 99]\n← হিন্দু ধর্ম ও গোমাংসরহস্যঃ বেদ\nশেষ চিঠি →


গানে গানে বেঁচে থাকা মীরাবাঈ: শ্রীকৃষ্ণ প্রেমে পাগলিনী এক মরমী কবি\n9.8K বার পড়া হয়েছে\nসময়কাল ১৫০০ খ্রিস্টাব্দ। ভারতের উত্তর-পশ্চিমাঞ্চলে অবস্থিত রাজস্থানের মেরতার কাছাকাছি চকরি গ্রাম। মরুভূমির বিস্তৃত ধু ধু প্রান্তরে চলতে চলতে ক্লান্ত শ্রান্ত এক বৃদ্ধ সাধু হাজির হন চকরি গ্রামে। সারাদিন ভ্রমণে ক্লান্ত হয়ে সাধু আশ্রয় নেন যোধপুরের মেরতার শাসক রতন সিং এর বাড়িতে। রাঠোড় বংশের মেরতা-শাসক রাও দুদার ছোট ছেলে রতন সিং। রাও দুদা আবার রাও যোধার ছেলে – যিনি ছিলেন যোধপুর শহরের প্রতিষ্ঠাতা। বিদায় নেওয়ার কালে সাধুজী তার হাতে তুলে দেন শ্রীকৃষ্ণের মূর্তি। রতন সিং এর মেয়ে মীরা। সবেমাত্র বয়স তিন হয়েছে তার। পুতুলখেলার এই বয়সে বাবার হাতে কৃষ্ণের মূর্তি দেখে চেয়ে বসে মীরা। রতন সিং জানতেন পুতুলটি এক বিশেষ আশীর্বাদ। তাই ছোট মীরা যথার্থ সম্মান দিতে পারবে কিনা এই ভয়ে মূর্তিটি মীরাকে দিতে নারাজ। এদিকে মূর্তিটি না পাওয়া পর্যন্ত খাওয়াদাওয়া বন্ধ মীরার। কোনোকিছুতেই মানানো যায় না তাকে। অবশেষে মেয়ের আবদারের কাছে হার মানতেই হলো রতন সিংকে।\nসারাদিনের খেলার সাথী এই পুতুলটি ছিল মীরার কাছে শ্রীকৃষ্ণের জীবন্ত প্রতিমূর্তি। ধীরে ধীরে বড় হয় মীরা। একদিন রাজস্থানের পাথুরে রাস্তা দিয়ে বাদ্য বাজিয়ে যাচ্ছে বিয়ের শোভাযাত্রা। প্রাসাদের জানালা দিয়ে তা দেখে আর চোখের পলক পড়ে না ছোট্ট মীরার। এক দৌড়ে মায়ের কাছে গিয়ে আবদার করে বসলো, মা, আমার বর কই? সাত বছরের মেয়ের প্রশ্নের কী জবাব দেবেন ভেবে পেলেন না মা। হাত ধরে নিয়ে গেলেন গিরিধারীর (কৃষ্ণের অপর নাম হরি, গিরধর, শ্যাম) মূর্তির সামনে। বললেন, এই তো তোমার বর।\nতারপর যে কী হল মীরার। কৃষ্ণ প্রেমে এতটাই বুঁদ হলেন যে, কৃষ্ণই হয়ে উঠল তার একমাত্র বন্ধু, প্রেমিক এবং স্বামী আর এই প্রতিশ্রুতিতে তিনি ছিলেন আমৃত্যু অবিচল।\nমীরাবাঈ এর অন্যতম পরিচয় তিনি একজন মরমী কবি। শ্রীকৃষ্ণের উদ্দেশ্যে লিখেছেন পাঁচ হাজারেরও বেশি ভজন বা ভক্তিগীতি যা আজও ভারতবর্ষের পথে প্রান্তরে কৃষ্ণপ্রেমীদের কণ্ঠে শোনা যায়। যদিও ৫ হাজারের মধ্যে প্রায় ৪০০ গান তার লেখা বলে প্রমাণ পাওয়া গেছে। ১৪৯৮ সালে মেরতায় জন্ম নেন মীরাবাঈ। অতি অল্প বয়সেই বাবা মাকে হারান তিনি। বর্ণিত আছে, বাবা রতন সিং মুঘলদের বিরুদ্ধে যুদ্ধ করতে গিয়ে মারা যান। অন্যদিকে মাত্র ৭ বছর বয়সে মাকে হারিয়ে মীরা প্রতিপালিত হন দাদা রাও দুদার আশ্রয়ে। রাও দুদা ছিলেন বৈষ্ণব ধর্মাবলম্বী। তিনি মীরাকে ধর্ম, রাজনীতির ব্যাপারে পাঠদান করেন। পাশাপাশি গান এবং শিল্পকলায় ও পারদর্শী হয়ে ওঠেন মীরা।\nকিশোরী বয়সে পৌঁছানোর আগে ভারতবর্ষের মেয়েরা যেমন মথুরা-বৃন্দাবনে শ্রীকৃষ্ণের উপাখ্যান সম্পর্কে জেনে যায় মীরাও হয়তো জেনেছিলেন। কৃষ্ণ প্রেমে পাগল হয়ে তাই নজরুলের মত মীরা হয়তো লিখেছিলেন-\nওরে নীল যমুনার জল, বলরে মোরে বল, কোথায় ঘনশ্যাম।\nমীরা এবং যুবরাজ ভোজরাজের বিয়ে\nমীরা যতই বলেন যে, তার স্বামী কৃষ্ণ, তার অভিভাবকেরা এই পাগলামি মেনে নিতে কিছুতেই রাজি ছিলেন না। শুরু হল বিয়ের আয়োজন। ১৫১৬ খ্রিস্টাব্দে মেওয়ারের যুবরাজ ভোজরাজের সাথে বিয়ে হয় এবং বিয়ের পর তিনি চিত্তর প্রাসাদে তার স্বামী এবং নতুন পরিবারের সাথে বসবাসের জন্য চলে যান। কিন্তু তার মতে, শ্রীকৃষ্ণই তার একমাত্র স্বামী। তাই বিয়ের পরও পার্থিব সকল বিষয় থেকে নিজেকে আলাদা রাখেন মীরা। চিত্তরের যুবরাজের সাথে বিয়ে তার সামাজিক মর্যাদা বহুগুণে বাড়িয়ে দিয়েছিল। কিন্তু তারপরও প্রাসাদের আভিজাত্য কখনোই আকর্ষণ করেনি তাকে। কৃষ্ণই ছিলেন তার ধ্যান, জ্ঞান। বিভ্রান্ত ভোজরাজ বুঝতে পারছিলেন না কী করবেন। শুরুতে তিনি মীরাকে পার্থিব জীবনে ফিরিয়ে আনার চেষ্টা করেন। শীঘ্রই তিনি মীরার এই গভীর প্রণয় বুঝতে পেরেছিলেন। ধীরে ধীরে বন্ধুত্ব এবং পারস্পারিক শ্রদ্ধার উপর ভিত্তি করে গড়ে ওঠে তাদের সম্পর্ক। পরবর্তীতে তিনিই মীরাকে উৎসাহিত করেন কবিতা লিখতে এবং তার উপাসনার জন্য মন্দিরও বানিয়ে দিয়েছিলেন।\nমীরা এবং সম্রাট আকবর\nমীরার খ্যাতির পাশাপাশি তার রচনা করা ভজনগীতি চারিদিকে ছড়িয়ে পড়ে। তার খ্যাতি এবং আধ্যাত্মিকতা লোকমুখে প্রচারিত হতে হতে মোঘল সম্রাট আকবরের কানে পৌঁছায়। সম্রাট আকবর যেহেতু বিভিন্ন ধর্মীয় পথ নিয়ে আগ্রহী ছিলেন, তাই তিনি মীরাবাঈ এর সাথে সাক্ষাতের জন্য উদগ্রীব হয়ে ওঠেন। কিন্তু সমস্যা হলো আকবর এবং মীরার পরিবার একে অপরের প্রতিপক্ষ এবং দীর্ঘদিনের চলা যুদ্ধে উভয়পক্ষের অনেকেই মারা গেছে। কিন্তু কোনো প্রতিবন্ধকতা সম্রাট আকবরকে তার উদ্দেশ্য থেকে হটাতে পারেনি। ভিক্ষুকের ছদ্মবেশে তানসেনকে সাথে নিয়ে হাজির হন মীরার কাছে। আকবর তার প্রাণবন্ত সঙ্গীত এবং ভক্তিমূলক গানে এতটাই আসক্ত হয়েছিলেন যে, ফিরে যাওয়ার সময় মীরার চরণে তার পরিহিত মূল্যবান গলার মালা উৎসর্গ করে যান। যদিও তাদের সাক্ষাতের ব্যাপার নিয়ে বিভিন্ন ইতিহাসবিদের মাঝে মতানৈক্য রয়েছে।\nএকসময় ভোজরাজের কানে আকবর এবং মীরার সাক্ষাতের ঘটনা পৌঁছালে তিনি এতটাই ক্ষুব্ধ হয়ে ওঠেন যে, মীরাকে পানিতে ডুবে আত্মাহুতি দেওয়ার নির্দেশ দেন। মীরা স্বামীর আদেশ পালন করতে যখন পানিতে ঝাঁপ দিবেন তখনই শ্রীকৃষ্ণের আবির্ভাব ঘটে এবং তিনি মীরাকে নির্দেশ দেন বৃন্দাবনে পালিয়ে যেতে। মীরা তখন তার কয়েকজন অনুগামী্দের নিয়ে বৃন্দাবনে গিয়ে কৃষ্ণের উপাসনায় মগ্ন হলেন। শীঘ্রই ভোজরাজ ভুল বুঝতে পারেন এবং অনুতপ্ত হয়ে ওঠেন। বুঝতে পারেন, তার স্ত্রী প্রকৃতপক্ষে একজন সাধু এবং তাকে ফিরিয়ে আনতে বৃন্দাবন যান এবং মীরাকে ফিরে আসতে অনুরোধ করেন। মীরাবাই সম্মত হন, কিন্তু ভোজরাজের পরিবার কিছুতেই তা মেনে নিতে পারে নি।\nসম্রাট আকবর; source: myupscprelims.blogspot.com\nদুর্ভাগ্যবশত, ১৫২১ খ্রিস্টাব্দে এক যুদ্ধে ভোজরাজ মারা যান। এই মৃত্যুর প্রভাব মীরার উপর ছিল অত্যন্ত গভীর। তিনি শুধু একজন বন্ধু নয়, হারিয়েছিলেন তার পরামর্শদাতা এবং একজন অভিভাবককে, যিনি সকল সমালোচনা নিন্দা থেকে মীরাকে রক্ষা করেছিলেন। তাদের কোনো সন্তান ছিল না। স্বামীর মৃত্যুর পর মীরা আধ্যাত্মিক চর্চায় আরো বেশি নিজেকে উৎসর্গ করতে শুরু করেন। ঘণ্টার পর ঘণ্টা মন্দিরে গান গাইতেন এবং সেই গান শোনার জন্য দূরদূরান্ত থেকে জনসাধারণ আসতে শুরু করে। রাজবংশের হয়েও মীরার এ ধরনের আচরণ ভোজরাজের পরিবার মেনে নিতে পারেনি। কিন্তু কোনো কিছুই মীরাকে কৃষ্ণের উপাসনা থেকে বিরত রাখতে পারেনি। কৃষ্ণ প্রেমে পাগল মীরার জন্য পার্থিব জীবন ছিল নেহায়েত মূল্যহীন।\nপরিবারের সাথে সম্পর্ক আরো খারাপ হতে থাকে তখন শ্বশুর রানা সংগ্রাম সিং মীরাকে আদেশ দেন স্বামীর পাশাপাশি মীরাকেও যেন সতীদাহ করা হয়। কিন্তু মীরা উত্তর দেয় আমাকে কেউ সতীদাহে বাধ্য করতে পারবে না। আমি গেয়ে যাব গিরধরের গান আর আমার অন্তর জুড়ে আছে কেবল গিরধর। তিনিই আমার স্বামী।\nএর পরিণামে যা হলো মীরার উপর অত্যাচার বহুগুণে বেড়ে যায়। কিন্তু যতই অত্যাচার করা হোক না কেন তিনি ছিলেন নির্লিপ্ত। কোনো কিছুই গিরধরের সাথে তার যে গভীর সম্পর্ক তা বিনষ্ট করতে পারেনি। সবকিছুতে ব্যর্থ হয়ে ভোজরাজের পরিবার মীরাকে হত্যার জন্য দুবার অপচেষ্টা চালায়। একবার বিষাক্ত সাপ এবং আরেকবার খাবারে বিষ মিশিয়ে তাকে মারার চেষ্টা করা হলেও মীরা বলেন কৃষ্ণের কৃপায় উভয় যাত্রায় তিনি পার পেয়েছেন। তার কৃষ্ণই তাকে রক্ষা করেছেন।\nবৃন্দাবনে মীরাবাঈ; source: exoticindiaart.com\nশাশুড়ি আর দেবরের নির্যাতন সহ্য করতে না পেরে মীরা প্রাসাদ ত্যাগ করলেন। ষোল শতকে ভারতবর্ষের পথে ঘাটে দেখা যায় এক পাগলিনী সন্ন্যাসীকে যার কণ্ঠে শুধুই কৃষ্ণের গান। মীরা মথুরা গেলেন, গেলেন বৃন্দাবনে। কৃষ্ণ প্রেমে রচনা করলেন হাজার হাজার গান। কৃষ্ণ প্রেমে নারী পুরুষ সেই গান শুনে হয় মুগ্ধ।\nপ্রেমের আগুনে জ্বলে জ্বলে আমি ব্যথা নিয়ে ঘুরে বেড়াই, আমার ব্যথা যে কমে না, আমার শ্যাম যে আসে না।\nরাজকুমারী হয়ে জন্ম নিলেও মীরা আত্মার শান্তি খুঁজে পান বৃন্দাবনের রাস্তায়। সকল যন্ত্রণা সমালোচনার ঊর্ধ্বে মীরা কেবল তার শ্যামকেই ভালোবেসেছেন। তার জীবন ভক্তির এক উজ্জল নিদর্শন। মীরাবাঈ দেখিয়েছেন যে, কেবলমাত্র প্রেমের মাধ্যমেই একজন সাধক ঈশ্বরের সাথে মিলিত হতে পারেন। রাজপুত এই নারী বরং শিখিয়েছেন, বিশ্বাসে মিলায় বস্তু, তর্কে বহুদূর। কৃষ্ণপ্রেমে বিলীন হতে প্রাসাদের বিলাসিতা বিনা দ্বিধায় ত্যাগ করেছেন তিনি। যিনি ঘোর পুরুষতান্ত্রিক সমাজব্যবস্থাকে বৃদ্ধাঙ্গুলি দেখিয়ে নিজের মতো করে কাটিয়েছেন সারা জীবন, আজ থেকে পাঁচশো বছর আগে!\nফিচার ইমেজঃ exoticindiaart